title: Lazy Town

text: Kappale "Bing Bang (Time to Dance)" julkaistiin musiikkisinglenä Isossa-Britanniassa, jossa se saavutti neljännen sijan Britannian singlelistalla 10. joulukuuta 2006.


title: International Taekwon-Do Federation

text: International Taekwon-Do Federation (ITF) on taekwondon maailman kattojärjestö ja lajin vanhin maailmanliitto. Se on toinen taekwondon maailmanlaajuisista merkittävimmistä kattojärjestöistä WTF (The World Taekwondo Federation):n ohella. ITF on perustettu Korean tasavallassa 22. maaliskuuta 1966 ja sen päämaja on nykyisin Wienissä. ITF on maailman suurimpia kamppailulajikattojärjestöjä. Siihen kuuluu runsaat 150 maata ja miljoonia harrastajia. ITF järjestää MM-kisat joka toinen vuosi. ITF:n alaisuudessa toimivat maanosakattojärjestöt vastaavat maanosamestaruuskilpailujen järjestämisestä: jokavuotiset EM-kilpailut järjestää All European Taekwon-Do Federation (AETF).


title: Åvikin lasitehdas

text: Åvikin lasitehdas oli Somerolla Hämeessä vuosina 1748–1833 toiminut lasitehdas. Tehdas tuotti pääasiassa ikkunalasia mutta myös talouslasia ja pulloja vihreästä, ruskeasta ja kirkkaasta lasista. Tehtaan erikoisuutena oli sininen lasi, jota tuotettiin kobolttioksidin avulla. Åvik tuotti myös valkoista luulasia, jota käytettiin posliinin jäljittelyyn.


title: Åvikin lasitehdas

text: Lasitehtaan perusti kartanonomistaja Jacob Reinhold de Pont (Depong), joka valitsi tehtaan paikaksi Hämeen Härkätien varrella sijainneen Someron Sillanpään kylän hyvien kulkuyhteyksien ja polttopuun saatavuuden takia. de Pont osti nykyisen Åvikin kartanon alueelta kaksi tilaa ja kruunu tuki uutta teollisuutta lahjoittamalla lasiruukin käyttöön vielä neljä autiotilaa. Tehtaan palvelukseen saatiin saksalaisia lasimestareita, jotka patruunoiden ohella muodostivat ruukkiyhteisön eliitin. Mestareita olivat Johann Bauholtz, Johann Christopher Bertling, Johann Thomas Fromm, Andreas Schmidt, Gottfried Thitz, Caspar Wagner, Onewald Waltzer, Georg Zeitz ja Rudolf, jonka sukunimestä ei ole tietoa. Lasimestareiden lisäksi tehdas työllisti suuren joukon eri alojen ammattimiehiä perheineen. Turun tuomiokapituli perusti yhteisöä varten Åvikin ruukkiseurakunnan, jonka esimiehenä toimi Someron kirkkoherra.


title: Åvikin lasitehdas

text: De Pont myi osan tehtaan omistajuudesta turkulaiselle kauppiaalle Jacob Bremerille. Vuonna 1792 tehdas siirtyi Bremerin pojalle Karl Fredrik Bremerille. Uusi omistaja rakennutti vuonna 1798 tehdasalueelle kirkkorakennuksen. Åvikin seurakunta oli parhaimmillaan kooltaan merkittävä, mutta tehtaan toiminnan hiipuminen 1800-luvun kuluessa aiheutti saarnaajan viran lakkauttamisen vuonna 1818. Seurakunnan pappeina toimivat Lars Leiman, Markus Lagerlund ja Anders Gustaf Lönroth.


title: Åvikin lasitehdas

text: Tehdas käynnisti tuotannon 28. marraskuuta 1748. Vuonna 1761 tehdas perusti Koskelle sahan tehostamaan polttoaineen tuotantoa. 1700-luvun lopussa ja 1800-luvun alussa tehtaalla oli kolme lasihyttiä, joissa jokaisessa oli kolme verstaikkoa, ja se työllisti noin 300 henkeä. Lasitavaroiden myymisestä vastasivat tehtaan palveluksessa olleet myyjät. Bremerit toimittivat lasia myyntiin myös Tukholmaan. Vuonna 1799 lasimestareille rakennettiin asuinrakennus, joka on nykyisen Åvikin kartanon päärakennus. de Pontin ja Bremerin kuoltua 1800-luvun alussa tehtaan omistajuus siirtyi Gadolinien suvulle. Samoihin aikoihin kilpailu lasitehtaiden välillä kiristyi ja Suomen sodan jälkeen Åvikin tehtaan tärkeimmät markkina-alueet jäivät Ruotsin puolelle. 24. toukokuuta 1833 tehtaan toiminta päättyi tulipaloon, joka tuhosi kaikki rakennukset lasimestarien asuinrakennusta lukuun ottamatta.


title: Åvikin lasitehdas

text: Åvik valmisti tuotteitaan sekä vihreästä että kalliimmasta kirkkaasta lasista. Kirkasta lasia valmistettiin myös maalattuna tai kaiverruksin varustettuna. Erikoisimpiin tarpeisiin tehdas toimitti sinistä ja valkoista lasia. Tuotevalikoima sisälsi erilaisia kannuja, astioita, karahveja, maljakoita, astiastoja ja kynttilänjalkoja sekä lasiesineistöä apteekkikäyttöön. Tehtaan pääasiallinen myyntiartikkeli oli vihreä tai kirkas ikkunalasi, jonka kysyntä oli innokasta varsinkin 1700-luvun puolivälissä.


title: Åvikin lasitehdas

text: Gadolinit muuttivat Åvikin viljelystilaksi lasitehtaan tuhouduttua. 1800-luvun lopussa tilanhoitajana toiminut August Haggrén osti Åvikin ja 1900-luvun ajan suurella tilalla harjoitettiin viljelyä ja karjanhoitoa. Haggrénin suku omistaa tilan edelleen, mutta karjanhoito lakkautettiin ja pellot myytiin pois vuoteen 1995 mennessä.


title: Åvikin lasitehdas

text: Vuosina 1988-1989 alueella järjestettiin kaivauksia, joiden tuloksena löydettiin lasitehtaan uuninpohja ja sulatusuuni sekä lasitehtaan esineistöä. Museoviraston vuonna 2009 julkistetussa inventoinnissa Åvikin kartano ja lasitehtaan paikka määriteltiin valtakunnallisesti merkittäväksi rakennetuksi kulttuuriympäristöksi.


title: Veikko Linna

text: Veikko Adolf Lindgren, vuodesta 1955 Linna, (13. tammikuuta 1901 Joroinen – 24. elokuuta 1970 Helsinki) oli suomalainen näyttelijä.


title: Veikko Linna

text: Linnan näyttelijänura alkoi Turun Työväen Teatterissa vuonna 1919. Sieltä Linna siirtyi Hämeenlinnan Työväen Näyttämölle 1922, ja Turun Työväen Teatterin uudelleenkiinnityksen jälkeen Linna toimi 1928 Bror Niskan kiertueella, ja 1929–1936 näyttelijänä Viipurin Kaupunginteatterissa. Linna toimi tämän jälkeen Varkauden työväenteatterin ja Kuusankosken kansannäyttämöiden johtajina ja 1942–1946 Suomen Filmiteollisuuden kuukausipalkkaisena näyttelijänä. Tämän jälkeen hänet kiinnitettiin Helsingin Kansanteatteriin, jossa Linna työskenteli 1960-luvun loppupuoliskolle asti tehden lukuisia rooleja muun muassa näytelmissä "Rikhard III" ja "Sanny Kortmanin koulu".


title: Veikko Linna

text: Linnan ensimmäinen elokuvarooli oli Moision isäntä elokuvassa "Laulu tulipunaisesta kukasta". Linna ei urallaan saanut pääosia eikä romanttisia sankareita näyteltäväkseen, ehkä pyknisen ulkomuotonsa tai myöhään alkaneen elokuvauransa takia, mutta hän raivasi tietään luonnerooleissa. Linnan tehtävänä oli yleensä jämerien, jääräpäisten isäntämiesten ja demokraattisessa asemassa olevien kansanjohtajien tulkitseminen. Linna muistetaan muun muassa rooleistaan useissa 1950-luvun rillumarei-elokuvissa sekä rooleistaan Pekka ja Pätkä -elokuvissa.


title: Veikko Linna

text: Linna nähtiin kaikkiaan lähes 120 elokuvatehtävässä vuosina 1938–1962. Hän esiintyi myös muutamissa Radioteatterin kuunnelmissa ja televisiotuotannoissa. Linna toimi myös järjestäjänä muutamissa 1940-luvun elokuvissa. Hän kuoli 69 vuoden ikäisenä vuonna 1970.


title: Veikko Linna

text: Linnan vaimo oli tarpeistonhoitaja-näyttelijä Katri Linna ja tytär on näyttelijä Marjatta Linna.


title: Mothermania

text: Mothermania: The Best of the Mothers on vuonna 1969 julkaistu kokoelmalevy, joka sisältää kappaleita Frank Zappan johtaman Mothers of Invention -yhtyeen kolmelta ensimmäiseltä levyltä, Freak Out!, Absolutely Free ja We're only in it For the Money. Levyä ei ole koskaan julkaistu CD:nä ja siitä on olemassa vain vuoden 1969 vinyylipainos, joka on nykyään keräilyharvinaisuus.


title: Joensuun kaupunginteatteri

text: Joensuun kaupunginteatteri on samalla Pohjois-Karjalan alueteatteri, ja sitä ylläpitää Pohjois-Karjalan Teatteriyhdistys ry.


title: Joensuun kaupunginteatteri

text: Vuosittain teatterissa on lähes 300 esitystä. Kävijämäärä vuonna 2016 oli noin 20 000. Teatterin päänäyttämönä on Eliel Saarisen piirtämän kaupungintalon juhlasali (273 katsomopaikkaa), lisäksi on pieni näyttämö (60-80 paikkaa). Myös kaupungintalon sisäpihalla on esitetty mm. "Romeo ja Julia".


title: Joensuun kaupunginteatteri

text: Vuonna 2016 teatterin vakituisen henkilökunnan määrä oli reilu 50, joista näyttelijöitä 11. Lisäksi teatteri käyttää vierailevia taiteilijoita näyttelijä-, lavastaja-, säveltäjä-, käsikirjoittaja- ja ohjaaja.


title: Joensuun kaupunginteatteri

text: Joensuun kaupunginteatterin ohjelmiston pohjana on vankka kotimaisuus ja kunnianosoitus pohjoiskarjalaisuudelle, klassikkonäytelmiä unohtamatta. Teatterin ohjelmistossa on runsaasti näytelmiä lapsille sekä musiikkiteatteriesityksiä.


title: Joensuun kaupunginteatteri

text:
Teatterin esityspaikkoja on ollut kaupungintalon remontin aikana 1990-luvulla Carelia-sali ja Salmisen sali.
Joensuun kaupunginteatteri perustettiin 1948, kun Joensuun Työväen Teatteri (per. 1912) ja Joensuun Teatteri (per. 1914) yhdistettiin.
Kaupunginteatterin katsojalukuja vuoden 1995 jälkeen: suurin yleisömäärä kirjattiin vuonna 1996, jolloin katsojia oli 41000. Vuonna 2003 katsojia oli 38 000. Ajanjakson pienin yleisömäärä oli vuonna 2015, jolloin katsojia oli noin 15 000. Vuoden 2017 yleisömäärä oli 17 500.


title: Joensuun kaupunginteatteri

text: Joensuun kaupunginteatteri oli teatterimaailman puheenaiheena syksyllä 1971, kun teatterin johtokunnan ja teatterin henkilökunnan välille syntyi riita siitä, kuka saa päättää ohjelmistosta. Elokuussa 1971 riita johti siihen, että näyttelijät valtasivat teatterin. Teatterinjohtaja Jouko Turkka irtisanottiin, mistä seurasi näyttelijöiden lakko. Sopuun päästiin 17.9. Sen tuloksena Turkka ja uudeksi johtajaksi nimitetty Yrjö Kostermaa jatkoivat samanarvoisina johtajina.


title: Joensuun kaupunginteatteri

text: Joensuun teatterikerho ry perustettiin 1. lokakuuta 1950 yhdyssiteeksi kaupunteatterin ja yleisön välille. Kerho jakaa vuosittain Veikko Jalavan suunnitteleman Jokamies-patsaan tunnustuksena jollekin teatterin henkilökuntaan kuuluvalle.


title: Michel Goulet

text: Michel Goulet (s. 21. huhtikuuta 1960 Péribonka, Québec, Kanada) on entinen jääkiekkoilija. Hyökkääjä Goulet edusti Québec Nordiquesia ja Chicago Blackhawksia National Hockey League -sarjassa. Hänen uransa kesti vuodet 1979–1994 ja NHL:n runkosarjassa Goulet pelasi 1089 ottelua, joissa teki 548 maalia ja antoi 604 maalisyöttöä. Näiden 1152 tehopisteen ohella hän istui jäähyllä 825 minuutin verran.


title: Michel Goulet

text: Tulikasteensa ammattilaiskiekkoiluun Michel Goulet sai 70-luvun lopussa Birmingham Bullsin WHA-joukkueessa. Liigan tultua tiensä päähän hän vaihtoi varaustilaisuuden kautta NHL:n Quebec Nordiquesiin 1979. Hän ylitti neljänä kautena Pohjois-Amerikassa arvostetun 50 maalin rajan. Maaliskuussa 1994 pelissä saatu päävamma lopetti hänen uransa.


title: Michel Goulet

text: Goulet pelasi NHL-tähdistössä Neuvostoliiton maajoukkuetta vastaan 1987 Rendez-vous ’87 -otteluissa.


title: Michel Goulet

text: Stanley Cupin hän voitti Colorado Avalanchessa vuonna 2001 apulaisvalmentajana.


title: Arise

text: Arise on brasilialaisen thrash metal -yhtye Sepulturan neljäs täyspitkä albumi ja viides studiojulkaisu, joka nauhoitettiin ja miksattiin Yhdysvalloissa vuosina 1990-1991 ja julkaistiin 2. huhtikuuta 1991.


title: Arise

text: Kaikki kappaleet säveltänyt Sepultura ellei toisin mainittu.


title: Arise

text:
Raita 10 oli bonusraita albumin alkuperäisessä brasilialaisversiossa. Raidat 11-13 ovat raidan 10 lisäksi ainoastaan vuoden 1997 uudelleenmasteroidussa julkaisussa.
Billboard (Pohjois-Amerikka)


title: Laurie Anderson

text: Laura Phillips "Laurie" Anderson (s. 5. kesäkuuta 1947, Glen Ellyn, Illinois) on yhdysvaltalainen kokeellinen muusikko ja performanssitaiteilija. Hän asuu New Yorkissa.


title: Laurie Anderson

text: High schoolin jälkeen Anderson muutti New Yorkiin. Hän suoritti taidehistorian opinnot Columbian yliopiston Barnard Collegessa 1969 ja valmistui kuvanveistäjäksi 1972. Anderson toimi taidehistorian opettajana muutamassa newyorkilaisissa collegessa. Ensimmäisen performanssinsa hän teki 1960-luvun lopulla. Laurie Andersonista tuli tunnettu taidepiirien ulkopuolella kun hänen single-levynsä ”O Superman” nousi pop-listoille vuonna 1981. Kappale on johdettu ranskalaisen säveltäjän Jules Massenet’n oopperan "El Cid" aariasta ”O Sovereign”. Todellinen läpimurtoalbumi oli vuonna 1982 Warner Brothersin julkaisema "Big Science", jossa oli otteita Laurie Andersonin mittavasta performanssista "United States I–V". Hän esiintyy myös itse ohjaamassaan konserttielokuvassa "Home of the Brave" (1986).


title: Laurie Anderson

text: Laurie Anderson on julkaissut kuusi kirjaa. Hänen performanssiensa tekstejä on julkaistu Jo Bonneyn toimittamassa antologiassa "Extreme Exposure" (Theatre Communications Group, 2000). Anderson on myös kirjoittanut "Encyclopædia Britannicaan" newyorkilaista kulttuuria käsittelevän artikkelin. Hänen elämänkumppaninsa oli newyorkilainen muusikko-lauluntekijä Lou Reed.


title: Laurie Anderson

text: Aalto-yliopisto myönsi Laurie Andersonille kunniatohtorin arvon tammikuussa 2013. Anderson pääsi vastaanottamaan tohtorinhattunsa kutsuvierastilaisuudessa elokuussa 2014.


title: Kansallissosialistinen rotuoppi

text: Kansallissosialistinen rotuoppi oli natsi-Saksassa vuosina 1933–1945 käytössä ollut epä- ja keinotieteellinen oppi, joka pohjautui ihmisten rodulliseen luokitteluun ja eugeniikkaan. Kansallissosialististen oppien pohjalla vaikuttivat 1800-luvun rotubiologiset ja kielitieteelliset teoriat ja sosiaalidarvinismi.


title: Kansallissosialistinen rotuoppi

text: Rotuopin mukaan saksalaiset kuuluivat ylivertaiseen ”arjalaiseen rotuun” joka oli kaikkien muiden yläpuolella oleva herrarotu. Alempiarvoisiin rotuihin kuuluivat juutalaiset, mustat, romanit ja slaavit (varsinkin puolalaiset ja venäläiset sillä natsit havittelivat heidän asuinalueitaan saksalaisille). ”Arjalaisina” ihanteina pidettiin vaaleita hiuksia, sinisiä silmiä, pituutta ja hyväkuntoista hoikkuutta. Ihanteita otettiin antiikin Kreikan kiviveistoksista ja patsaista. Arjalaisuuden määrittelyyn vaikutti myös poliittinen tarkoituksenmukaisuus, esimerkiksi japanilaiset saivat aseveljeyden myötä ”kunnia-arjalaisten” aseman.


title: Kansallissosialistinen rotuoppi

text: Natsien rotuoppiin liittyi äärimmäinen antisemitismi. Natsien mukaan juutalaiset ja romanit olivat kaikkein alimmassa asemassa, ja heidät luokiteltiin ”elinkelvottomaksi elämäksi” (). Samaa termiä käytettiin myös kehitysvammaisista ja Aktion T4 -ohjelmassa.


title: Kserostomia

text: Kserostomia eli kuivan suun tunne ja hyposalivaatio eli syljen erityksen väheneminen on erittäin yleinen ongelma vanhenevalla väestöllä mutta myös joillakin nuoremmilla. Yleissairaudet, lääkitykset ja pään- tai kaulan alueelle saatu sädehoito vähentää syljeneritystä ja luo kuivan suun tunnetta.


title: Kserostomia

text: Syljellä on suuri merkitys limakalvojen, hampaiden ja ikenien terveyden ylläpitämisessä. Sylki huuhtelee ja kostuttaa limakalvoja ja hampaita. Tällöin esimerkiksi ruokailuiden yhteydessä ruoantähteet huuhtoutuvat pois hampaiden ja limakalvon pinnoilta. Sylki muodostaa limakalvoille suojaavan kalvon bakteereita, mikrobeja ja ilmasaasteita vastaan, koska suun kautta elimistöön pääsee suuri määrä bakteereita. Sylki auttaa puhumisessa sekä ruoan nielemisessä. Sylki on myös välttämätöntä makujen aistimiselle ja ruoan pilkkoutumisella, koska ruoan pilkkoutuminen alkaa jo suussa syljen amylaasin vaikutuksesta.


title: Kserostomia

text: Alentunut syljeneritys johtaa alentuneeseen suoja-aineiden määrään ja suun häiriintyneeseen kosteustasapainoon. Syljen puuttuessa syljen huuhtova vaikutus vähenee. Tällöin suun luonnollinen puhdistuminen/huuhtoutuminen heikkenee, syljen puskuroiva vaikutus vähenee ja suuhun jää muun muassa ruoantähteitä. Myös suun pH muuttuu happamammaksi, mikä taas mahdollistaa happamammassa ympäristössä viihtyvien bakteerien lisääntymisen, ja tällöin esimerkiksi suusieni- ja bakteeri-infektiot lisääntyvät.


title: Kserostomia

text: Syljen puuttuessa hampaiston kannalta tärkeiden elektrolyyttien (mm. kalsium, fosfaatti ja fluori) pitoisuus vähenee. Alentunut syljeneritys johtaa siihen, että suuhun tulevat tärkeät aineet (esimerkiksi fluori) eivät liukene normaalisti eivätkä siten ole käytettävissä hampaiden korjaantumisessa (remineralisaatiossa), jolloin myös reikiintyminen lisääntyy. Kun syljen liuottavat ominaisuudet puuttuvat, myös makuaisti häiriintyy ja ruoan syöminen on hankalaa, koska limakalvot ovat arat ja kuivat.


title: Kserostomia

text: Vähentyneestä syljenerityksestä kärsivällä henkilöllä voi esiintyä seuraavia oireita: kuivan suun tunnetta, nielemisvaikeuksia, vaikeutunut puhekyky (eli ns. kieli tarttuu kitalakeen), muuttunut makuaistimus (esimerkiksi metallinmaku), paha maku suussa, pahanhajuinen hengitys, limakalvojen ja/tai kielen kirvely/polttelu, rohtuneet ja/tai kuivat huulet, vaahtoava sitkeä sylki, nopea hampaiston reikiintyminen ja vaikeuksia käyttää irtoproteeseja, koska proteesit pysyvät paremmin kosteassa suussa.


title: Kserostomia

text: Kuivaan suuhun saa apteekeista ostettua erilaisia hoitotuotteita, kuten kostuttavia, voitelevia (keinosylki, kosteuttavat geeli, ja oliiviöljy) ja stimuloivia kuivan suun (imeskelytabletit ja ksylitoli) tuotteita, ja myös alkoholittomat suuvedet ovat hellävaraisia kuivalle suulle.


title: Färsaarten vaakuna

text: Färsaarten vaakuna () on Färsaarten tunnus. Vaakunaan on kuvattu siniselle taustalle hopeinen pässi (), jolla on kultaiset sorkat ja sarvet sekä punainen kieli. Vaakuna esiintyi ensimmäisen kerran 1400-luvun aikaisissa tuoleissa Kirkjubøurissä. Myöhemmin sitä käytettin Färsaarten parlamentin "Løgtingin" jäsenten sinetissä.


title: Färsaarten vaakuna

text: Vaakuna jäi pois käytöstä vuonna 1816 kun parlamentti lakkautettiin. Se kuitenkin tuli uudelleen käyttöön vuonna 1948 sen jälkeen kun Färsaaret sai autonomisen aseman. Vuonna 2004 ilmoitettiin vaakunan uudistamisesta; värejä otettiin Färsaarten lipun innoittamana ja vaakunaan lisättiin kullankeltaista. Uusi vaakuna kuvaa puolustautuvaa pässiä.


title: Vicky Binns

text: Vicky Binns (s. 27. elokuuta 1982 Manchester) on brittiläinen näyttelijä, joka on tunnettu saippuasarjasta Emmerdale.


title: Escambian piirikunta (Florida)

text: Escambian piirikunta on Yhdysvaltojen Floridan osavaltion läntisin piirikunta. Piirikunnan hallinnollinen keskus on Pensacolan kaupunki.


title: Escambian piirikunta (Florida)

text: United States Census Bureaun mukaan piirikunnan pinta-ala on 2 268 km², josta 1 715 km² on maata ja 552 km² vettä. Piirikunnan asukasluku on 297 619 (2010). Piirikunnan pohjoispuolella Alabaman osavaltion puolella sijaitsee samanniminen Escambian piirikunta. Nämä kaksi piirikuntaa kuuluvat niihin harvoihin piirikuntiin Yhdysvalloissa, joilla on sama nimi ja jotka rajoittuvat toisiinsa eri osavaltioissa. Piirikuntaan kuuluu Santa Rosan piirikunnan edustalla oleva Santa Rosan saari.


title: Terveyden edistäminen

text: Terveyden edistäminen on arvoihin perustuvaa tavoitteellista toimintaa ihmisten terveyden ja hyvinvoinnin aikaansaamiseksi ja sairauksien ehkäisemiseksi. Terveyden edistämiseen sisältyy promotiivisia ja preventiivisiä toimintamuotoja. Tuloksia ovat terveyttä suojaavien sisäisten ja ulkoisten tekijöiden vahvistuminen, elämäntapojen muutos terveellisempään suuntaan ja terveyspalveluiden kehittyminen. Toiminnan vaikutukset näkyvät yksilön, yhteisön ja yhteiskunnan terveytenä ja hyvinvointina.


title: Terveyden edistäminen

text: Terveyden edistäminen ymmärretään terveyteen sijoittamisena sekä tietoisena voimavarojen kohdentamisena ja terveyden taustatekijöihin vaikuttamisena. Kunnassa se tarkoittaa kaikkea sitä toimintaa, jonka tavoitteena on väestön terveyden ja toimintakyvyn lisääminen, kansantautien, tapaturmien ja muiden terveysongelmien vähentäminen, ennenaikaisten kuolemien vähentäminen ja väestöryhmien välisten terveyserojen vähentäminen.


title: Terveyden edistäminen

text: Terveyden edistämistä eri muodoissaan on esiintynyt yhteiskunnallisena toimintana, jopa erityisenä liikkeenä, vuosisatoja. Jo Antiikissa terveyttä pidettiin yhtenä tärkeimmistä yksilön ja yhteiskunnan arvoista. Hygienia eri muodoissaan on sisältänyt keskeisenä perusteenaan yksilöiden ja yhteisön terveyden oli kyse sitten ympäristösuojelusta, työsuojelusta tai terveellisestä ravinnosta. Terveyden edistäminen vakiintui Maailman Terveysjärjestön (WHO) toimintaotteeksi, ja monet terveyden edistämisen avainkäsitteistä ja toimintamalleista onkin WHO:n luomia tai tukemia. Nykymuodossaan terveyden edistämisen toimintapolitiikka katsotaan syntyneeksi 1970-luvulla, jolloin myös aloitettiin Terveyttä kaikille vuoteen 2000 mennessä –hanke.


title: Terveyden edistäminen

text: Merkittävin terveyden edistämisen käsitteistöä ja toimintaa koordinoiva asiakirja on WHO:n vuonna 1986 ensimmäisessä terveyden edistämisen maailmankongressissa hyväksymä Ottawan julkilausuma (Ottawa Charter for Health Promotion). Sittemmin WHO:n johtamia terveyden edistämisen maailmankonferensseja on pidetty seuraavasti: Mikään näissä myöhemmissä konferensseissa hyväksytty yleinen asiakirja (Charter) ei ole syrjäyttänyt Ottawa Charteria. Ottawa Charterin strategiset suuntaviivat olivat:Kansainvälisten organisaatioiden konferensseja ja kongresseja on pidetty terveyden edistämisestä tai siihen läheisesti liittyvistä aiheista useita vuosittain. Yksi tällainen yhteistyöelin on IUHPE (International Union for Health Promotion and Education) jonka Euroopan alueen puheenjohtajana kaudella 2007-2010 toimii Terveyden edistämisen keskuksen toiminnanjohtaja Mika Pyykkö.


title: Terveyden edistäminen

text: WHO:n Euroopan aluetoimisto arvioi Suomen terveyden edistämisen kokonaisjärjestelmää vuosituhannen alussa ja julkaisi arviointiraporttinsa keväällä 2002. Ryhmän kehittämisehdotukset olivat, että Suomen tulisiToisella EU-puheenjohtajakaudellaan loppuvuodesta 2006 Suomi otti terveyspolitiikan kehittämiskohteeksi periaatteen, että kaikessa julkisessa päätöksenteossa ja toiminnassa pitäisi ottaa huomioon se, miten niillä vaikutetaan väestön terveyteen. Tämä periaate kiteytettiin ilmaisuksi ”Terveys kaikissa politiikoissa” (Health in All Policies, HiaP). Kuopiossa 20.-21.9.2006 pidetyssä Terveys kaikissa politiikoissa –konferenssissa todettiin muun muassa, että ”Terveyden taustatekijät, joita politiikat ja päätöksenteko voivat muokata tai muuttaa terveyden kannalta myönteisesti tai kielteisesti, välittävät politiikkojen vaikutukset terveystuloksiin. Taustatekijät liittyvät talouteen, elinympäristöön, yhteiskunnan rakenteisiin ja palveluihin tai sosiaalisiin suhteisiin ja kulttuuriin.”


title: Terveyden edistäminen

text: 5.12.2007 Suomen hallitus antoi periaatepäätöksen hallituksen strategia-asiakirjasta, jonka yhtenä politiikkaohjelmana on terveyden edistäminen. Ohjelman tavoitteena on väestön terveydentilan parantuminen ja terveyserojen kaventuminen. Politiikkaohjelmassa on määritelty yhteiskunnalliset vaikuttavuustavoitteet seuraavista osa-alueista:


title: Terveyden edistäminen

text: Terveyden edistämistä tulisi käsitellä monialaisena ihmisen ja koko väestön “terveydellistä toimintakykyä” edistävien ja tukevien rakenteiden ja prosessien kannalta eikä sairauksien hoitamisella, terveydenhuollolla suppeassa mielessä tai lääketieteellä pitäisi olla niin keskeistä asemaa kuin yleensä ajatellaan. Koska kyse terveyden edistämisestä, terveyden käsite ja terveyteen vaikuttavat tekijät tulisi ymmärtää riittävän laajasti eikä lääketieteen viime vuosikymmeninä tapahtunutta valtavaa kehitystä voi jättää terveyden edistämispolitiikan ulkopuolelle. Mitä siis on terveys, jota terveyden edistämisen tulisi edistää?


title: Terveyden edistäminen

text: Maailman terveysjärjestön (WHO) määritelmä on terveyden virallisluonteisista määritelmistä tunnetuin: Health is a state of full physical, mental and social well-being and not the mere absence of disease or infirmity. [Terveys on täyden fyysisen, psyykkisen ja sosiaalisen hyvinvoinnin tila eikä pelkästään taudin puuttuminen.] Hallinnollis-juridisiakin määritelmiä tarvitaan, koska niiden kautta kohdennetaan palveluja ja säädellään niiden määrää ja sisältöä. Hyvä olisi jos tieteellisiä määritelmiä ja hallinnollisia määritelmiä ei sekoitettaisi toisiinsa.


title: Terveyden edistäminen

text: Vuonna 1946 WHO:n perustamisen yhteydessä hyväksytty terveyden määritelmä on tavoitteellinen ja kirjaimellisesti tulkiten elitistinen, koska määritelmän mukaista tilaa ei kovinkaan moni ihminen tai yhteiskunta pysty saavuttamaan. Määritelmän suosio viittaa kuitenkin siihen, että määritelmästä on hyvin vaikea poistaa sanoja. Kokonaisvaltaisuuden – biopsykososiaalisuuden – vaatimus täyttyy määritelmässä hyvin, tautilähtöisyyden kielto on hyvin perusteltu, ja määritelmän arvostelu kohdistukin lähinnä sanaan ”tila”. Hyvin monet haluavat väittää, että terveys, kuten sairauskin, on prosessi eikä tila. Mutta jos WHO:n terveyden määritelmää pidetään tavoitteellisena, se kuvaa silloin tavoitetilaa, johon erilaiset terveyttä edistävät toimenpiteet ja ”prosessit” johtavat. Myöhemmät ehdotukset, kuten WHO:n vuoden 1997 yleiskokouksessa esitetty, ovatkin alkuperäiset päälinjat säilyttäen hioneet tätä määritelmää: Health is a dynamic state of complete physical, mental, spiritual and social well-being and not merely the absence of disease or infirmity. Uuteen määritelmään on haluttu mukaan liikettä ja henkisyyttä. Muutos on kuitenkin sen verran akateeminen, että vanha määritelmä on säilyttänyt asemansa eräänlaisena lähtökohtaluonnehdintana.


title: Terveyden edistäminen

text: Brigit Toebes on pohtinut terveyden määrittelyn tarpeellisuutta analysoidessaan ”oikeutta terveyteen” juridiikan näkökulmasta. On paikallaan kysyä: ”Mihin on oikeutettu se, jolla on oikeus terveyteen?” (Toebes, 1999, 4) Tällä keskustelulla on erittäin suuri merkitys terveyspalvelujen ja terveyspolitiikan kannalta; tarkoittaako ”oikeus terveyteen” todella oikeutta olla terve, ”oikeutta terveyspalveluihin” vai ”oikeutta terveyden suojeluun”?


title: Terveyden edistäminen

text: Ovatko terveys ja sairaus jonkin ulottuvuuden eri päitä vai kokonaan eri asioita? Joskus väitetään, että terveyttä ei arvosteta eikä edes tunnisteta ennen kuin se on menetetty. Tästä voisi päätellä, että terveydellä on selkeä yhteys sairauteen, samantapainen kuin tyydytetyllä ja tyydyttämättömällä perustarpeella on toisiinsa. Juuri syötyään ei tunne nälkää. Susan Sontag on sanonut, että terveys ja sairaus ovat kuin kaksi maata, joissa ihminen viettää elämänsä, erilaisten vaiheiden jälkeen rajan ylittäen kulttuurista toiseen. Jokaisella on kummankin maan passi ja kansalaisuus. (Sontag, 1978) Päämerkitykseltään sanat ”terveys” ja ”sairaus” kuuluvat hyvin läheisesti yhteen. Sanojen merkityssisältöjen riippumattomuuden puolesta täytyy kovasti selitellä. Kokemuksina terveys ja sairaus saattavat olla yhteensopimattomia, kukaan ei voi olla samalla hetkellä terve ja sairas. Ttaudin () asemesta sairaus () on ollut yhteiskuntatieteellisen teorian lähtökohta ainakin Parsonsin sairaanroolin tarkastelusta lähtien. Samaan viitekehykseen kuuluu potilas–lääkäri–suhteen toimintamalli. Näitä kumpaakin on sittemmin arvosteltu liian kaavamaisiksi ja huonosti sairauden yhteiskunnallista merkitystä heijastaviksi. Koska tietämys sairauksista ja terveyteen vaikuttavista tekijöistä on hyvin laajaa väestön keskuudessa, ihmiset ratkaisevat kantansa omaan terveydentilaansa hyvin suurelta osin ennen ensimmäistäkään lääkärissä käyntiä. Keskustelut perheen piirissä ja työtovereiden kanssa asettavat jo merkittävät kehykset, joiden puitteissa varsinainen sairaanhoito sitten tapahtuu ja joita vastaan se osaltaan joutuu työskentelemään. (Turner, 1995)


title: Terveyden edistäminen

text: Terveyden ja sairauden määritelmiä tai malleja on tarjolla runsaasti. Pääpiirteissään ne kuitenkin noudattelevat joko tiedonalajaotteluja (biologia, psykologia, sosiaalitieteet, uskonto, kulttuuri) tai yleisiä aatefilosofisia suuntauksia (positivismi, fenomenologia, psykoanalyysi, eksistentialismi, humanismi). Maare Tamm (1993) kuvaa kuutta terveyden ja sairauden mallia: Robert Lafaillen ja Stephen Fulderin toimittama teos "Towards a New Science of Health" (Lafaille, Fulder, 1993) hahmottelee terveyden uutta teoriaa erityisesti terveyden edistämisen näkökulmasta. Terveyden edistäminen on toiminta-alue, jonka piirissä voidaan helposti reagoida edellä kuvattuihin paineisiin laajentaa terveyden käsitettä holistisuuden, tietoisuuden, terveyslähtöisyyden ja ekologisuuden suuntaan. Nämä uudet terveyspoliittiset painotukset eivät ole pelkästään aatefilosofisia, vaan niiden taustalla ovat maailmanlaajuiset muutostrendit. Viime vuosikymmeninä on ilmaantunut uusia vaikeita sairausongelmia eikä köyhimpien valtioiden terveystilanne ole kehittynyt läheskään odotusten mukaisesti. Useat sosiaaliset kehitystrendit – etnisten vähemmistöjen, sukupuolten tasa-arvon, kansalaisaktiivisuuden, vammaisliikkeen voimistuminen – ovat suorastaan pakottaneet myös terveydenhuollon selkiinnyttämään lähtökohtiaan uudella tavalla. Tietoisuus terveydenhuollon mahdollisuuksista heijastuu yleisen valistuneisuuden kasvaessa välittömästi terveyspalvelujen ja jopa terveyden kysyntään tavalla, johon rikkaimmatkaan kansantaloudet eivät pysty täysimääräisesti vastaamaan.


title: Terveyden edistäminen

text: Suomessa sosiaalipolitiikan emeritusprofessori Tapani Purolan (2000/1971) malli kuvaa näitä kolmea tasoa seuraavasti: Yksilön psykofyysinen järjestelmä on osa yleistä luonnonjärjestelmää, biolääketieteellistä ilmiömaailmaa. Yksilön sosiaaliset kytkennät ovat se väylä, jonka kautta yhteiskunnassa tietyt ilmiöt todetaan sairauksiksi ja toiset terveydeksi.


title: Terveyden edistäminen

text: Filosofi ja psykologi Lauri Rauhala (1988) on myös johdonmukaisesti kehitellyt terveys-sairaus–käsitteiden kolmitasoista teoriaa, jonka mukaan ihmisen kolme olemisen muotoa ovat Tutkimusprofessori Matti Rimpelän (1992)esittämän määritelmän mukaan terveyden edistäminen tarkoittaa yhteisön omatoimisesti valmistamaa, hyväksymää ja toteuttamaa toimintaohjelmaa, jossa yhdistetään 1. terveyden suojelun, 2. terveyskasvatuksen, 3. tautien ehkäisyn sekä sairaanhoidon osaamista ja voimavaroja yhteisön tiedostamien terveysongelmien voittamiseksi ja yhteisön terveyden vahvistamiseksi.


title: Terveyden edistäminen

text: Terveyden edistäminen terveyspoliittisena toimintamuotona käyttää pääosin biolääketieteellistä lähestymistapaa, koska väestötasolla terveysongelmat määritellään yleensä tiettyjen tautien ja täsmällisesti kuvattavissa olevien oiretilojen esiintymisenä. Terveyden edistäminen kohdistuu niihin suuriin tautiryhmiin, joiden riskit tai ehkäisymenetelmät ovat yksilöllisin käyttäytymismuutoksin torjuttavissa. Terveyden edistäminen historiallisesti tarkastellen jättää harvalukuiset taudit tai sosiaaliset ongelmat taikka ensisijaisesti subjektiiviseen hyvinvointiin kuuluvat ilmiöt marginaaliseen asemaan. Tästä syystä terveyden edistämiseen kohdistuukin aika ajoin voimakasta arvostelua niin sen tehottomuuden kuin myös asiantuntijalähtöisyyden takia.


title: Terveyden edistäminen

text: Ruotsalainen lääkäri Lennart Nordenfelt (1987) on kehitellyt terveyden käsitystä toiminnan teorian pohjalta. Hän esittää kuusi avainkysymystä terveydestä ja vastaa niihin seuraavalla tavalla. Terveyden edistämisen keskuksen tutkijaryhmä (Koskinen-Ollonqvist ym. 2007) selvitti kuuden vuoden aikana tehdyistä alan ja alaa sivuavista väitöskirjoista niiden sisältämää terveyden edistämiselle hyödyllistä tieteellistä tietoa. Eri yliopistojen väitöskirjoista löytyi peräti 35 analyysin kohteeksi soveltuvaa väitöstä. Karkeasti tutkimuksen lähestymistavat ryhmittyivät kolmeksi alueeksi: tiedonrakentelu, voimavarojen rakentelu ja elinolojen vuorovaikutusrakentelu. Kuusi vuotta on yhteiskunnan ja tieteen kehityksessä lyhyt aika, joskin väitöskirjojen tekoon menevä aika vaikuttaa myös jollakin tavalla tutkijoiden havainnoilleen ja johtopäätöksilleen antamiin tulkintoihin. Tiivistäen väitöskirjoja tutkinut työryhmä havaitse seuraavat muutokset tutkimusotteessa ja tärkeinä pidetyissä näkökulmissa: ”Toimintaotteiden muutoksia ovat siirtyminen dikotomisesta ajattelusta ja toiminnasta prosessikeskeiseen toimintaan, patogeenisesta lähestymistavasta salutogeeniseen, yksilösuuntautuneisuudesta yhteisöllisyyteen sekä yhden syyn ja seurauksen yksioikoisesta ajattelutavasta konstruktivistiseen ajatteluun.”


title: Terveyden edistäminen

text: Koska terveyden edistäminen on periaatteessa kaikkea terveyden ja hyvinvoinnin edellytyksiä koskevaa toimintaa, terveyden edistämiseen käytettäviä taloudellisia ja muita voimavaroja ei ole mahdollista tyhjentävästi luetella ja laskea. Julkisessa taloudessa eräät toimintamenot on selkeästi sijoitettu terveyden edistämisen momenteille, joten niiden määrä ja kohdennus on helposti havaittavissa.


title: Terveyden edistäminen

text: Sosiaali- ja terveysministeriön hallinnonalalla on valtion talousarviossa erityinen määräraha (33.53.50) terveyden edistämiseen. Määräraha on kaksivuotinen siirtomääräraha, ja sen suuruus vuodelle 2007 oli 9 300 000 euroa. Tässä määrärahassa oli eduskunnan päätöksellä tasokorotusta edelliseen vuoteen (ja hallituksen esitykseen) 1 500 000 euroa. Hallitus esitti vuoden 2008 budjettiin 9 300 000 euron määrärahaa. Budjettiin tehtiin lisäksi rakenteellinen muutos niin, että terveyden edistämisen kahden vuoden siirtomääräraha on nyt kohdassa 33.70. (Terveyden ja toimintakyvyn edistäminen) alakohtana 50. Monissa muissa STM:n kehittämishankkeissa on terveyden edistämiseen kuuluvaa sisältöä.


title: Terveyden edistäminen

text: Raha-automaattiyhdistyksen ja Veikkauksen tukitoiminnasta merkittävä osa kohdistuu terveyden edistämiseen, samoin osa opetusministeriön, työministeriön ja ympäristöministeriön toiminnasta. Kuntasektorin osuus terveyden edistämisestä on paljon suurempi kuin kaikkien valtion viranomaisten yhteensä, kuuluuhan terveyden edistäminen kuntien lakisääteiseen toimintaan. Kaikkien sosiaalisten ja terveydellisten ongelmien ehkäisyssä, varhaisessa puuttumisessa ja myös hoidossa ja kuntoutuksessa on tietty terveyttä edistävä näkökulma.


title: Nevada (televisiosarja)

text: Nevada oli suomalainen viihdeohjelma, jota esitti MTV3. Sarjaa juonsivat André Wickström ja Mikko Leppilampi. Ohjelman näyttelijänä esiintyivät myös Stan Saanila sekä Sami Hedberg. Nevadan menestys oli odotuksiin ja esitysajankohtaan (lauantain primetime) nähden kehnohkoa.


title: Viktor Drevitski

text: Viktor Drevitski () (s. 28. lokakuuta 1955 Kalinovka, Ukraina) on suomalais-venäläinen näyttelijä ja koomikko, joka muistetaan muun muassa viihdeohjelmasta "Ähläm Sähläm". Hän on näytellyt muun muassa "Tahdon asia", "Helppo elämä", "Puhtaat valkeat lakanat" sekä "Kiltin yön lahjat" -nimisissä sarjoissa sekä elokuvassa "Mielensäpahoittaja".


title: Sweetheart

text: Sweetheart oli haminalainen rock-yhtye, joka oli aktiivinen vuosina 1991–1998.


title: Sweetheart

text: Sweetheartin musiikkia oli vaikea luokitella tiettyyn tyylilajiin. Yhtyeen musiikki oli lähinnä kaoottista garage-rockia. Heidän live-esiintymisensä muistetaan todella kovaäänisinä tapahtumina.


title: Sweetheart

text: Myös Julius Jääskeläinen soitti bassoa yhtyeessä.


title: Sweetheart

text:
Janne Westerlund soittaa tai on soittanut mm. Circlessä, Arto Muna & Millenniumissa, Plain Ridessä ja Pharaoh Overlordissa.
Leopold Higgins soittaa myös yhtyeissä Black Magic Six ja The Mutants.


title: Ashes Against the Grain

text: Ashes Against the Grain on Agallochin kolmas studioalbumi, joka julkaistiin 8. elokuuta 2006. Musiikillisesti siitä voi löytää neljän vuoden takaisen The Mantlen piirteitä, mutta akustiset osuudet ovat vähentyneet, tunnelman kumminkin pysytellessä rauhallisena. Ennen levyn julkaisua pystyi kappaleen "Falling Snow" kuulemaan yhtyeen virallisella MySpace-sivulla.


title: Ashes Against the Grain

text: Kappaleesta "Not Unlike the Waves" kuvattiin myös video, jossa kappale tosin oli reilusti lyhennettynä, huolimatta yhtyeen negatiivisesta mielipiteestä kyseistä lyhennystä kohtaan. Normaalin cd:n lisäksi albumista on julkaistu vinyyliversio sekä 500 kappaleeseen rajoitettu paketti.


title: Finder

text: Finder on Applen Macintosh-tietokoneissa käytettävän OS X tai aiemmin Mac OS -käyttöjärjestelmän oletusohjelma. Finder on ollut osana Macintosh-ohjelmistoa Macintosh 128K:sta alkaen ja sen tehtävänä on antaa käyttäjälle näkymä tietokoneen sisältöön. Ohjelma käynnistyy tietokoneen käynnistyksen yhteydessä ja on vastuussa tietokoneen käyttöliittymän ulkonäöstä. Finderiä käytetään tiedostojen hallintaan ja muiden ohjelmien käynnistämiseen, mutta se ei ole osa käyttöjärjestelmää vaan toimii käyttöliittymänä tavallisille käyttöjärjestelmäpalveluille. Muista tietokoneista (myös uudemmista Macintosheista) tuttu komentoliittymä muistuttaa toiminnaltaan Finderiä, joskin Finder on toiminut alusta alkaen graafisen käyttöliittymän avulla. Finder kirjoitettiin kokonaan uudestaan Applen siirtyessä Unix-pohjaiseen Mac OS X -käyttöjärjestelmään 2000-luvun alussa.


title: Finder

text: Finder kehitettiin graafisen käyttöjärjestelmän erityistarpeisiin. 80-luvun alussa Lisa-projekti kehitti graafisen käyttöliittymän hallintaohjelmistoa, samaan aikaan Macintosh-projekti luonnosteli Macintosh 128K:n muistinhallintaa ja siinä tarvittavia ohjelmistoja. Toisistaan riippumattomat projektit lainasivat ideoita sekä toisiltaan että Massachusettsin teknillisen korkeakoulun Dataland-projektilta.


title: Finder

text: Ensimmäinen julkaistu Finder toimi Macintosh File System -tiedostojärjestelmän kanssa, joka kehitettiin Macintosh 128K:n levykeaseman käyttöön. Tiedostojärjestelmä mahdollisti graafisen käyttöliittymän hyödyntämisen tarjoten tiedostoille metatietueet ikkunointia, asettelua, kuvaketta ja oletusohjelmistoja varten. Järjestelmä ei tukenut hakemistoja, vaan kaikki tiedostot tallennettiin juurikansioon. Finderin avulla tiedostot voitiin näennäisesti jakaa ensimmäisen tason alihakemistoihin. Finder tarjosi roskakorin tiedostojen poistoa varten. Roskakori oli näennäiskansio, jonka tiedot säilyivät vain keskusmuistissa. Järjestelmä tyhjensi roskakorin sisällön Finderin sammutuksen yhteydessä. Moniajon puuttuessa Finder sammutettiin aina muiden ohjelmistojen ajon ajaksi.


title: Finder

text: Tiedostojen hidas kopiointinopeus aiheutti harmia käyttäjille. Apple yritti korjata ongelmaa Finder 1.1 -päivityksellä toukokuussa 1984. Macintosh 128K:n rajallinen muisti vaikeutti Finderin kehitystä ja vasta vuotta myöhemmin huhtikuussa 1985 julkaistu Finder 4.1 nopeutti tiedostojen kopiointia ja lisäsi uusia ominaisuuksia tietokoneen hallintaan. Finderistä löytyi nyt komennot hakemistojen luontiin ja tietokoneen sammuttamiseen. Aiemmin hakemistot oli luotu juurihakemistossa aina löytyvän tyhjän kansion kautta ja tietokone oli sammutettu näppäimistössä olevan virtanapin avulla. Finder 4.1 sisälsi ohjelman nimeltä MiniFinder, joka toimi usein käytettyjen ohjelmien käynnistysvalikkona.


title: Finder

text: Syyskuussa 1985 Apple siirtyi Hierarchical File System -tiedostojärjestelmään ja julkaisi ensimmäisen kovalevyn Macintoshille, Hard Disk 20:n. Finder päivitettiin versioon 5.0, joka tuki uutta tiedostojärjestelmää ja sisälsi ulkoasupäivityksiä.


title: Finder

text: Apple alkoi paketoida käyttöjärjestelmäänsä nimellä System Software, joka sisälsi aina sekä käyttöjärjestelmän että Finderin. System Software 5.0:n ja 5.1:n mukana toimitettava Finder 6.0 sisälsi MultiFinder -ohjelman, joka mahdollisti yhteistyömoniajon. MultiFinder oli käynnistettävä ohjauspaneelista erikseen ja tietokone käynnistettävä uudelleen, jonka jälkeen ohjelmat jakoivat prosessoriaikaa toisilleen. System Software 6 sisälsi Finder 6.1:n ja parannellun MultiFinderin.


title: Finder

text: Aiemmat Finderit sisälsivät työpöydän, jolle järjestelmä tulosti kaikkien siihen liitettyjen levyasemien sisällön. Työpöydälle raahatut tiedostot saattoivat kopioitua väärälle asemalle. System 6:n myötä Finder sisälsi "Put Away" -komennon, jolla käyttäjä saattoi palauttaa työpöydälle muokkausta varten kopioidun tiedoston sen alkuperäiseen sijaintiin.


title: Finder

text: Vuonna 1991 Apple julkaisi System 7 -käyttöjärjestelmän, joka oli merkittävä Mac OS -päivitys. Muiden järjestelmäohjelmien ohella Finder kirjoitettiin suurimmaksi osaksi uudelleen. MultiFinder ei ollut enää erillinen sovellus, vaan oli osa Finderin normaalia toimintaa. Finder muuttui värilliseksi ja navigointijärjestelmään tehtiin parannuksia. Roskakorista tehtiin oikea hakemisto, johon raahatut tiedostot eivät tuhoutuneet automaattisesti keskusmuistin sisällön muuttuessa.


title: Finder

text: Vuoden 1997 Mac OS 8 -julkaisu päivitti Finderin versioon 8.0. Edeltävien vuosien varrella Finderiin tehdyt muutokset olivat vähäisiä. 8.0 muutti Finderin toiminnan monisäikeiseksi, jolloin esimerkiksi tiedoston kopioiminen ei pysäyttänyt väliaikaisesti Finderin muiden osien toimintaa. Finderin ulkoasu päivitettiin Mac OS 8.0:n metallisen mallin mukaiseksi. Finder 8.1 toi tuen HFS+ -tiedostojärjestelmälle.


title: Finder

text: Lokakuussa 1999 Finder 9.0 sisälsi tuen monen käyttäjän järjestelmälle, järjestelmän päivitystoiminnon, tuen yli 2 GT:n tiedostoille ja salakirjoitustoiminnon. 9.1 -päivitys lisäsi CD-levyjen poltto-ominaisuuden. Joulukuussa 2001 Mac OS -käyttöjärjestelmän ja vanhan Finderin kehittäminen lopetettiin.


title: Diskopallo

text: Diskopallo tai peilipallo on pienillä peileillä päällystetty pallo. Pyörivään diskopalloon suunnattujen valonheitinten valo hajoaa lukuisiksi säteiksi, jotka täplittävät ympäristöä. Usein palloa pyöritetään hitaasti pienen sähkömoottorin avulla, jolloin valonsäteet muodostavat huoneen pinnoille liikkuvia valopisteitä.


title: Diskopallo

text: Alun perin 1920-luvulta periytyvästä peilipallosta tuli 1970-luvulla yksi diskojen ja yökerhojen vakiokalusteista.


title: Diskopallo

text: Maailman suurin diskopallo oli esillä juhlassa Studio 54:ssä Antwerpenissä, Belgiassa. Sen läpimitta on 7,35 metriä.


title: Santa Rosan piirikunta

text: Santa Rosan piirikunta on Yhdysvaltojen Floridan osavaltiossa sijaitseva piirikunta. Piirikunnan asukasluku oli vuoden 2010 väestönlaskennassa 151 372. Yhdysvaltain väestönlaskentaviraston mukaan piirikunnan pinta-ala on 3 040 km², josta 2 634 km² on maata ja 406 km² vettä. Piirikunnan pääkaupunki on Milton.


title: Santa Rosan piirikunta

text: Santa Rosan piirikunta perustettiin vuonna 1842. Se on nimetty katolisen kirkon pyhimyksen Rosa da Viterbon mukaan.


title: Star World

text: Star World on START TV:n omistama englanninkielinen televisiokanava, joka näkyy Intiassa. Se ei esitä hindinkielistä ohjelmaa.


title: Star World

text: Star World näkyy satelliittilähetyksinä muun muassa Hongkongissa, Bangladeshissa, Malesiassa, Israelissa, Amerikassa ja Isossa-Britanniassa.


title: Aarne Äyräpää

text: Aarne Elias Äyräpää (vuoteen 1930 Europaeus, 21. lokakuuta 1887 Utajärvi – 17. kesäkuuta 1971 Helsinki) oli suomalainen arkeologi ja historiantutkija. Hänen vanhempansa olivat Anders Theodor Europaeus ja Kristina Sofia o.s. Riikonen.


title: Aarne Äyräpää

text: Äyräpää kirjoitti ylioppilaaksi Helsingin suomalaisesta normaalilyseosta vuonna 1906. Hän suoritti vuonna 1912 filosofian kandidaatin tutkinnon Helsingin yliopistosta. Hänet nimitettiin Muinaistieteellisen toimikunnan ylimääraiseksi amanuenssiksi 1915 ja vakinaistettiin 1920. Vuonna 1933 hän valmistui tohtoriksi väitöskirjallaan "Über die Streitaxtkulturen in Russland". Tämän jälkeen hän toimi Kansallismuseon esihistoriallisen osaston johtajana ja Helsingin yliopiston dosenttina vuoteen 1938 saakka. Jatkosodan aikana Äyräpää oli mukana Tieteellisessä Itä-Karjalan toimikunnassa, joka teki tutkimuksia valloitetussa Itä-Karjalassa. Vuosina 1945–1948 hän toimi Suomen ja Pohjoismaiden arkeologian vt. professorina ja 1938–1954 hän toimi esihistoriallisen arkeologian ylimääräisenä professorina. Äyräpää oli Muinaistieteellisen toimikunnan jäsen 1949–1961.


title: Aarne Äyräpää

text: Äyräpää hallitsi kivikauden tutkimusta Suomessa 1920-luvulta aina 1950-luvulle saakka. Hänen suurimpana saavutuksenaan pidetään keramiikkaan ja geologian tutkimustuloksiin pohjautuvan esihistorian kronologian laatimista. Äyräpää mallinsi maankohoamisesta aiheutuneen rantaviivan muutoksen sekä ilmaston vaihtelut ja jaksotti Suomessa vaikuttaneet kulttuurilliset aikakaudet. Hän oli erityisen kiinnostunut vasarakirveskulttuurin tutkimisesta.


title: Aarne Äyräpää

text: Avarakatseinen ja kriittinen Äyräpää nautti kunnioitusta arkeologina myös ulkomailla.


title: Roiskuttajatetra

text: Roiskuttajatetra ("Copella arnoldi") on pieni tetroihin kuuluva kalalaji.


title: Roiskuttajatetra

text:
Roiskuttajatetralla on pitkulainen, ruskehtava tai oliivinvihreä vartalo. Vatsapuoli on valkoinen. Kylkiviivaa pitkin kulkee tumma juova ja sen alapuolella on ohut kuparinruskea viiva. Jos vesiolot ovat hyvät, kalan silmän yläosa loistaa kirkkaan oranssina. Kala kasvaa 7-9 cm pitkäksi, koiras on isompi.
Sukupuolet on helppo tunnistaa siitä, että koiraan pyrstö on huomattavasti suurempi kuin naaraalla.


title: Roiskuttajatetra

text: Roiskuttajatetroja elää Etelä-Amerikassa, Amazon-joessa.


title: Roiskuttajatetra

text: Roiskuttajatetrojen lisääntymistapa on varsin vaivalloinen. Pari hyppää veden yläpuolella olevalle lehdelle, koiras levittää rintaevänsä imukupeiksi, jotta naaras ehtii kiinnittää mätimunat lehdelle. Myös hedelmöitys tapahtuu lehdellä. Kalat pudottautuvat veteen ja toistavat äskeisen. Tämä jatkuu kunnes lehdellä on n. 50 munaa. Koiras jää paikalle ja roiskii isolla pyrstöllään vettä munien päälle, kunnes nämä kuoriutuvat muutaman päivän kuluttua. Jos koiras ei toimisi tällä tavalla, munat olisivat vaarassa kuivua tropiikin paahteessa.


title: Roiskuttajatetra

text:
Veden pH-arvon pitää olla 6-8 ja lämpötilan välillä 25-29 °C.
Roiskuttajatetran ruokavalioon kuuluu lähinnä pieniä vesiselkärangattomia, esimerkiksi hyttysten toukkia.


title: Canale 5

text: Canale 5 on italialainen Mediasetin omistama koko maassa näkyvä televisiokanava. Se on ensimmäinen koko maassa näkyvä kanava, joka on perustettu vuonna 1978. Se tunnettiin ennen nimellä "TeleMilano 58", mutta kanava muutti nimensä Canale 5:ksi vuonna 1980.


title: Canale 5

text: Canale 5 esittää paljon amerikkalaisia televisiosarjoja, jotka on dubattu italiaksi. Näitä ovat muun muassa Kauniit ja rohkeat (Beautiful italiaksi).


title: Teoreettinen ja käytännöllinen filosofia

text: Kun filosofia syntyi antiikin Kreikassa, kaikki maailmaa koskevan tiedon hankinta luettiin filosofian alaan. Aristoteles jakoi ensimmäisenä tieteet kahteen osaan, teoreettisiin ja käytännöllisiin tieteisiin, mistä on peräisin nykyisinkin yleinen filosofian jako kahteen osaan, teoreettiseen ja käytännölliseen filosofiaan.


text: Teoreettisen filosofian tehtävänä on tutkia olemassaoloa ja inhimillistä tietoa koskevia kysymyksiä. Siihen luetaan logiikka, ontologia, metafysiikka, tietoteoria, mielen filosofia, kielifilosofia ja tieteenfilosofia, sekä useat erityistieteiden filosofiat, kuten matematiikan filosofia. Aristoteleella teoreettisten tieteiden alaan kuuluivat myös sellaiset tieteet kuin fysiikka, tähtitiede, kemia, biologia ja psykologia. Nykyään näitä osa-alueita vastaavat omat erityistieteensä.


text: Käytännöllisen filosofian tehtävänä on tutkia inhimillistä toimintaa. Siihen luetaan etiikka, yhteiskuntafilosofia ja yhteiskuntatieteiden tieteenfilosofia. Aristoteleelle siihen kuuluivat kaikki yksilön käyttäytymiseen, yhteiskuntaelämään, oikeudelliseen säätelyyn ja politiikkaan liittyvät alat, edellisten lisäksi myös muun muassa estetiikka, kuten retoriikka ja runousoppi.


text: Joissain yliopistoissa (kuten Helsingin ja Turun yliopistoissa) filosofian opiskelu jaetaan edelleen laitos- tai oppiainetasolla teoreettiseen ja käytännölliseen filosofiaan. Jako on nykyään varsin mielivaltainen, sillä käytännöllinen filosofia ei ole kovin paljoa käytännöllisempää kuin teoreettinenkaan (soveltava etiikka on tuonut jonkin verran "käytännöllisyyttä" käytännölliseen filosofiaan). Näiden filosofian osa-alueiden käyttämä metodologia on pitkälti sama, joten ainoaksi rajaavaksi tekijäksi jäävät aihepiirit. Tämäkään raja ei ole tiukka, ja monia asioita voidaan tutkia yhtä lailla teoreettisen kuin käytännöllisen filosofian piirissä.


text: Useimmissa yliopistoissa tällaista filosofian kahtiajakoa ei tehdä, vaan filosofiaa opetetaan joko yhtenä oppiaineena, tai se jaetaan esimerkiksi logiikkaan, metafysiikkaan ja etiikkaan.


title: Yun Bo-seon

text: Yun Bo-seon (26. elokuuta 1897 – 18. heinäkuuta 1990) oli Etelä-Korean presidentti vuosina 1960–1962.


title: Yun Bo-seon

text: Yun syntyi Asanissa, Etelä-Chungcheongin maakunnassa, ja valmistui Edinburghin yliopistosta vuonna 1930. Hän tuli mukaan politiikkaan japanilaismiehityksen päätyttyä vuonna 1945 ja tuki Syngman Rheetä. Vuonna 1948 Rhee nimitti Yunin Soulin pormestariksi. Vuotta myöhemmin hänet nimitettiin kauppa- ja teollisuusministeriksi. Pian Yun kuitenkin alkoi vastustaa Rheen autoritaarista politiikkaa. Hänet valittiin parlamentin jäseneksi 1954 ja vuoden päästä hän oli mukana perustamassa oppositiopuolue Demokraattista puoluetta.


title: Yun Bo-seon

text: Sen jälkeen kun Rheen hallinto kaadettiin demokratiaa vaatineessa kansannousussa, Yun valittiin presidentiksi 13. elokuuta 1960. Hän oli lähinnä keulakuva, koska Etelä-Korea oli vastauksena Rheen hallintotavoille siirtynyt parlamentaariseen järjestelmään. Kenraalimajuri Park Chung-hee teki tukijoineen vallankaappauksen vuonna 1961, ja Yun pysyi presidenttinä marraskuuhun 1962 saakka. Hän vastusti Parkin autoritaarista hallintoa ja pyrki presidentiksi kahdesti vuosina 1963 ja 1967, mutta hävisi joka kerta. Saatuaan useaan otteeseen ehdonalaisen tuomion hallituksenvastaisista toimista Yun jäi eläkkeelle politiikasta 1980 ja keskittyi kulttuuritoimintaan. Hän kuoli vuonna 1990 diabetekseen ja korkeaan verenpaineeseen.


title: Hell of a Collection

text: Hell of a Collection on The Rasmuksen vuonna 2001 julkaistu, ensimmäinen kokoelmalevy. Muut albumit mukaan laskien se on viides. Se sisältää kappaleita aiemmilta levyiltä Peep, Playboys, Hell of a Tester ja Intolta. Hell of a Collection on myös ensimmäinen albumi, jossa on Janne Heiskasen tilalla uusi rumpali, Aki Hakala. Kokoelma myi Suomessa yli 50 000 kappaletta, oikeuttaen platinalevyyn.


title: Hell of a Collection

text: Vuonna 2004 Hell of a Collectionista julkaistiin uusi versio, jossa oli kappaleita vain kolmelta ensimmäiseltä levyltä.


title: A. M. Tallgren

text: Aarne Michaël (Mikko) Tallgren (8. helmikuuta 1885 Ruovesi – 13. huhtikuuta 1945 Helsinki) oli suomalainen arkeologian professori, jota pidetään myös Viron tieteellisen arkeologian isänä.


title: A. M. Tallgren

text: A. M. Tallgrenin vanhemmat olivat kirkkoherra Ivar Markus Tallgren ja Jenny Maria Montin. Esseisti ja kriitikko Anna-Maria Tallgren oli hänen sisarensa ja kielentutkija Oiva Johannes Tuulio hänen veljensä.


title: A. M. Tallgren

text: Tallgren valmistui filosofian kandidaatiksi 1905 ja lisensiaatiksi 1914. Vuosina 1906–1919 hän toimi Kansallismuseon amanuenssina, vuonna 1920 hänet kutsuttiin Tarton yliopiston arkeologian professoriksi. Helsingin yliopiston Suomen ja pohjoismaisen arkeologian professorin virkaa hän hoiti 1923–1945.


title: A. M. Tallgren

text: Tallgren oli "Eurasia Septentrionalis Antiqua" -aikakauskirjan toimittaja koko sen ilmestymisajan 1926–1938, aluksi U. T. Sireliuksen, sitten Ilmari Mannisen tämän kuolemaan asti vuoteen 1935 ja sitten yksin. Tallgren on tullut kansainvälisesti tunnetuksi Venäjän, Ukrainan ja Pohjois-Aasian esihistorian tuntijana. Jo vuodesta 1906 alkaen hän teki laajoja tutkimusmatkoja Euroopan puoleiselle Venäjälle, Siperiaan ja Kaukaasiaan.


title: A. M. Tallgren

text: Tallgren julkaisi useita tutkimuksia myös Suomen esihistoriasta. Hän oli Suomen Museo -julkaisun toimittaja 1917–1919 ja Suomen Muinaismuistoyhdistyksen puheenjohtaja 1930–1942. Yhdistyksen 50-vuotiskertomuksen hän oli julkaissut 1920. Kotiseudun toimittajana hän työskenteli 1910–1923. Hän kuului Kansanvalistusseuran valtuuskuntaan 1934–1945 ja oli sen varapuheenjohtaja vuodesta 1937. Tarton yliopiston kunniatohtorin arvon hän sai vuonna 1932.


title: A. M. Tallgren

text: Tallgrenia on luonnehdittu kaukonäköisten synteesien luojaksi, joka oli arkeologisena ajattelijana aikaansa edellä ja jonka hypoteesit ovat usein tieteellisesti ajankohtaisia vielä nykyisinkin. Eino Leinoa ihaillut Tallgren oli liberaali, vegetaristi ja pasifisti, joka vieroksui aikakaudelleen luonteenomaista arkeologian käyttöä kansalliskiihkon lietsontaan.


title: A. M. Tallgren

text: Tallgren kuoli naimattomana, hänet on haudattu Turkuun Maarian kirkon hautausmaalle.


title: Sarah Manners

text: Sarah Manners (s. 25. elokuuta 1975 Birmingham, West Midlands) on brittiläinen näyttelijä. Manners on näytellyt muun muassa televisiosarjoissa "Doctors" (Joanna Helmin rooli, 2000–2001), "Kymppikerho" (K.C. Gregory, 2003) ja "Sairaalaelämää" (Bex Reynolds, 2003–2005). Manners oli mukana toisella tuotantokaudella BBC:n "Strictly Come Dancing" -ohjelmassa (alkuperäisversio ohjelmalle "Tanssii tähtien kanssa") ja sijoittui kuudenneksi.


title: Juurihoito

text: Juurihoito eli endodontia on tulehtuneen hampaan hoitomenetelmä. Juurihoidon tavallisin syy on hammasytimen tulehtuminen tai kuoleminen. Karies, traumat, korjaava hoito tai mikroskooppiset halkeamat avaavat tien dentiinitubuluksiin ja juurikanavaan. Hampaan tulehtuminen tai kuoleminen diagnosoidaan kliinisten oireiden ja löydösten, vitaliteetin sekä röntgenkuvien avulla. Kun hampaan ydin on vahingoittunut parantumattomasti tai kuollut, se tulee juurihoitaa. Juurihoidossa hoidetaan tai ehkäistään yksittäisen hampaan infektio.


title: Juurihoito

text: Hammas preparoidaan (eli poistetaan hampaan hermot ja verisuonet) pienillä avaaja- ja suuremmilla laajennusneuloilla. Tyhjät juurikanavat desinfioidaan ja kuivataan pienillä paperinastoilla. Sen jälkeen kanavat eristetään juuritäytteellä, joka on yleensä guttaperkkaa eli kumipuusta saatavaa elastomeeria. Juuritäytteen päälle laitetaan paikka. Juurihoito voi vaatia useamman hoitokerran, jotta tulehdus saadaan hoidettua.


title: Juurihoito

text: Ensimmäisellä käynnillä hampaan kruunua porataan, poistetaan suurin osa hampaan hermoista ja verisuonista sekä laitetaan lääkeainetta juurikanaviin. Tällöin hampaan puudutus on välttämätöntä, paitsi jos hampaan hermot ovat kuolleet. Seuraavilla kerroilla, jos juurikanavia vielä laajennetaan ja lääkeaineita vaihdetaan, puuduttaminen ei aina ole tarpeen, mikäli kaikki hermot ja verisuonet on saatu poistettua. Tällöin hammas ei tunne kipua.


title: Juurihoito

text: Juurihoidon päämääränä on mikrobien poistaminen juurikanavasta tai niiden pääsyn estäminen juurikanavaan. Tämän takia jokainen juurihoidon vaihe suoritetaan aseptisesti. Juurihoito on toimenpiteenä erikoislaatuinen, sillä työskentelyalue on mahdollista eristää muusta suuontelosta. Tähän käytetään yleensä ns. kofferdamia.


title: Juurihoito

text: Juurihoito voi epäonnistua, mikäli kaikkia juurikanavia ei löydetä ja puhdisteta juurihoitoa tehtäessä. Joskus juurikanavien täyteaine ei ole tarpeeksi syvällä tai tiiviisti juurissa, jolloin hammas saattaa tulehtua uudelleen. Joskus instrumentti puhkaisee juuren ja tapahtuu juuren ylitäyttö ja täyteainetta pääsee juuren ulkopuolelle ja voi syntyä purentakipu. Amerikkalaisen Delta Dentalin teettämän tutkimuksen mukaan (jossa oli mukana 1,6 miljoonaa amerikkalaista) noin 97 % juurihoidetuista hampaista kyettiin säilyttämään kahdeksan vuoden seurannan ajan, ja näistä noin 1-1,5 % (hampaan sijainnista riippuen) jouduttiin tänä aikana hoitamaan uudelleen; loput noin 3 % juurihoidetuista hampaista jouduttiin seuranta-aikana poistamaan. Uusintahoitoa vaativat ongelmat ilmenivät yleensä kolmen ensimmäisen vuoden aikana juurihoidon jälkeen. Syy uusintahoitoon on yleensä hampaan reikiintyminen, jonka havannoitsemista vaikeuttaa juurihoidetun hampaan tunnottomuus, tai hampaan tulehtuminen.


title: Lämmönjakokeskus

text: Lämmönjakokeskuksella (joskus myös alajakokeskus) liitetään kiinteistön lämmitysjärjestelmä kaukolämpöön. Lämmönjakokeskus siirtää kaukolämpöveden lämpöenergian kiinteistön patteri-, ilma-, lattialämmityksen sekä käyttöveden verkoston veteen tehokkaasti. Lämpö siirtyy lämmönjakokeskuksen lämmönsiirtimissä. Lämmönjakokeskuksen automatiikka huolehtii, että kaukolämpöenergiaa käytetään järkevästi.


title: Lämmönjakokeskus

text: Lämmönjakokeskukset valmistetaan tehdasvalmisteisina kokonaisuuksina. Suomessa lämmönjakokeskuksia valmistaa muun muassa HögforsGST ja Kaukora. Kaukolämpö yleensä ja myös lämmönjakokeskukset ovat suomalaisia vientituotteita.


title: Matthew Bellamy

text: Matthew ”Matt” James Bellamy (s. 9. kesäkuuta 1978 Cambridge, Englanti) on Muse-yhtyeen solisti, kitaristi, pianisti ja lauluntekijä. Hän asui ennen Italiassa. Bellamy laulaa tavallista korkeammalta niin sanotusti falsetissa, mikä häntä tutkineen lääkärin mukaan johtuu tavallista pienemmistä äänihuulista. Bellamy pitää kiinni mystisestä ja salaperäisestä asemastaan Musen keulakuvana. Mies on itse kertonut, ettei tajua sitä, kuinka kaikista asioista kerrottaan tuntemattomille. Bellamy tunnetaan energisestä live-esiintymisestään. Bellamy aloitti kitaran soiton 14-vuotiaana ja on myös erittäin taitava pianisti. Hän on yksi pelattavista hahmoista Guitar Hero 5 -videopelissä. Matthew on myös erittäin kiinnostunut georgismista, filosofisesta suuntauksesta, jonka mukaan ihminen ei voi omistaa maata, vaan se kuuluu ihmisyhteisölle tasapuolisesti.


title: Matthew Bellamy

text: Bellamy syntyi Cambridgessa, Englannissa. Hänen isänsä George Bellamy oli 1960-luvulla englantilaisen rock-yhtyeen The Tornadosin kitaristi. Kyseinen yhtye oli ensimmäinen brittiyhtye, joka sai kappaleensa listaykköseksi Yhdysvalloissa. Bellamyn äiti Marilyn muutti Irlannista Englantiin 1970-luvulla. Bellamylla on yksi vanhempi veli, Paul.


title: Matthew Bellamy

text: 80-luvun puolivälissä perhe muutti Dawlishiin, Devoniin, jossa Matthew kävi Westcliffin alakoulua. Hiukan myöhemmin perhe muutti Teignmouthiin, joka sijaitsee myös Devonissa. Siellä Matthew kävi ensin Teignmouthin yläkoulua ja myöhemmin Exeterin lukiota. Kun Matthew’n vanhemmat erosivat, hän muutti asumaan isoäitinsä luo.


title: Matthew Bellamy

text: Muse perustettiin Teignmouthissa vuonna 1994 nimellä Rocket Baby Dolls. Yhtye voitti bändikilpailun, mikä johti siihen, että jäsenet ottivat bändinsä vakavammin. Rocket Baby Dolls sai astetta ammattimaisemman nimen, Muse. Bändin jäsenet ovat Matthew Bellamy, Chris Wolstenholme (basisti ja taustalaulaja) sekä Dominic Howard (rummut ja perkussiot). Heillä on myös virallinen keikkamuusikko, Morgan Nicholls, joka soittaa bassoa, kitaraa ja koskettimia live-esiintymisissä. Yhtye on julkaissut kahdeksan studioalbumia: Showbiz (1999), Origin of Symmetry (2001), Absolution (2003), Black Holes and Revelations (2006), The Resistance (2009), The 2nd Law (2012), Drones (2015) ja Simulation Theory (2018) sekä kolme livealbumia. Muse on käynyt Suomessa usean kerran. Bändi on tunnettu näyttävästä ja visuaalisesta live-esiintymisestään, josta se on myös useasti palkittu.


title: Matthew Bellamy

text: Bellamyn ex-kihlattu ja entinen elämänkumppani oli Gaia Polloni, joka työskentelee kliinisen psykologian tohtorina milanolaisessa sairaalassa. He kuitenkin erosivat vuoden 2009 lopulla. Keväästä 2010 Bellamy on seurustellut amerikkalaisen näyttelijän Kate Hudsonin kanssa. Tammikuussa parin kerrottiin odottavan ensimmäistä yhteistä lasta. Heidän on määrä muuttaa Englantiin yhdessä. Kate Hudson ja Matthew kihlautuivat 24. huhtikuuta New Yorkissa, mutta kihlaus julkistettiin vasta 27. päivä Katen esiintyessä The Today Show:ssa. Pariskunnan ensimmäinen poika, Bingham Hawn Bellamy syntyi 9. heinäkuuta 2011. Bellamy ja Kate Hudson erosivat joulukuussa 2014.


title: Happohyökkäys

text: Happohyökkäys eli demineralisaatio tarkoittaa reaktiota, jossa hampaan pinnalta liukenee mineraaleja. Hampaat altistuvat happohyökkäykselle aterioinnin jälkeen, ja sylki kykenee korjaamaan pieniä kiillevaurioita noin puoli tuntia happohyökkäyksen alkamisesta. Syljen korjaamiskykyä kutsutaan remineralisaatioksi, ja sitä voidaan nopeuttaa ksylitolilla, mutta mikäli demineralisaatioprosessia ei pysäytetä tai se ei pysähdy itsestään, kariesvaurio laajenee, ja tällöin syntyy reikä.


title: Happohyökkäys

text: Normaali ravinto sisältää aina kariogeenisille mikrobeille sopivia hiilihydraatteja: sakkaroosia (ruokosokeri), glukoosia, fruktoosia, maltoosia, laktoosia ja sorbitolia. Ainoastaan ksylitoli, maltitoli ja aspartaami sekä sakariini eivät sovellu suubakteereiden glykolyysiin, eikä täten synny haitallisia aineenvaihduntatuotteita. Näistä ainoastaan ksylitolin on osoitettu olevan kaikista ei-kariogeenisin, koska ksylitoli lisää syljeneritystä.


title: Happohyökkäys

text: Ravintoaineen kariogeenisyyteen vaikuttaa sen sokeripitoisuus, happamuus, viipymisaika suussa, käyttötapa ja -tiheys, vaikutus syljeneritykseen ja mahdollisesti sisältämät hampaita suojelevat ainesosat. Selvästi karioitumista lisääviä ravintoaineita ovat sakkaroosipitoiset sokerimakeiset, leivonnaiset, keksit, siirapit ja sokeriset juomat.


title: Lewis Hamilton

text: Lewis Carl Davidson Hamilton MBE (s. 7. tammikuuta 1985 Stevenage, Yhdistynyt kuningaskunta) on brittiläinen rata-autoilija ja Formula 1 -sarjan viisinkertainen maailmanmestari.


title: Lewis Hamilton

text: Hamilton teki läpimurtonsa Formula 1:ssä jo ensimmäisellä kaudellaan , jolloin hän hävisi maailmanmestaruuden Kimi Räikköselle yhdellä pisteellä. Seuraavalla kaudella Hamilton voitti äärimmäisen tasaisessa maailmanmestaruustaistossa Felipe Massan yhdellä pisteellä ja nousi maailmanmestariksi. Hamilton ajoi McLarenilla kauteen asti ja siirtyi seuraavalla kaudella Mercedekselle.


title: Lewis Hamilton

text: Ennen F1-sarjaan siirtymistä hän oli voittanut GP2-luokan mestaruuden kaudella 2006.


title: Lewis Hamilton

text: Kauden 2007 päätyttyä Hamilton muutti Britanniasta Sveitsiin, koska koki yksityiselämänsä häiriintyvän muuten liikaa. Hamiltonilla on grenadalaista siirtolaistaustaa. Hamiltonin isä on Anthony Hamilton. Hänellä on myös pikkuveli Nicolas Hamilton, joka on myös kilpa-autoilija.


title: Lewis Hamilton

text: Hän seurusteli keväästä 2008 lähtien popyhtye Pussycat Dollsin keulahahmon Nicole Scherzingerin kanssa. Syksyllä 2011 pari kuitenkin erosi neljän vuoden seurustelusuhteen jälkeen. Parin mukaan suhdetta oli vaikea ylläpitää, sillä Hamilton asui edelleen Sveitsissä ja Scherzinger Los Angelesissa. Lisäksi uraa luovina heidän oli vaikea sovittaa aikataulujaan yhteen. Hamilton ei syö lihaa, pelkää hämähäkkejä ja uskoo Jumalaan.


title: Lewis Hamilton

text: Hamiltonista tuli jo 12-vuotiaana osa McLarenin nuorten kuljettajien kehitysohjelmaa hänen voitettuaan ennen sitä kaikkiaan seitsemän mestaruutta kartingissa. Hamilton voitti kolme vuotta myöhemmin 2000 kartingin Euroopan mestaruuden. Vuonna 2005 hän voitti sekä Formula 3 Euroseriesin mestaruuden että Zandvoortissa ajettavan Masters of Formula 3 -kilpailun, jonka voittoon olivat ajaneet ennen Hamiltonia muun muassa David Coulthard, Jos Verstappen ja Takuma Satō, jotka kaikki ovat ajaneet myös F1-luokassa.


title: Lewis Hamilton

text: Hamiltonin ura oli kariutumaisillaan, kun hän ja hänen isänsä olivat vuonna 2004 sitä mieltä, että Lewisin olisi jo soveliasta vaihtaa GP2-sarjaan. Ron Dennis kieltäytyi, ja Hamiltonin isä päätti vaihtaa rahoittajaa. Frank Williams ja hänen Williams-tallinsa kuitenkin kieltäytyivät moottoritoimittaja BMW:n painostuksesta. Hamilton siirtyi takaisin McLaren-leiriin ja sitä kautta pikkuluokkiin vielä vuodeksi kehittymään.


title: Lewis Hamilton

text: Kaudeksi 2006 Hamilton siirtyi GP2-luokkaan ART Grand Prix -talliin, jossa Nico Rosberg oli ajanut vuotta aiemmin voittoon. Hamilton voitti kaudella kaikkiaan viisi GP2-kilpailua, Saksan Nürburgringin ja Britannian Silverstonen molemmat osakilpailut sekä Monacon ainoan startin. Hän taisteli sarjan voitosta tiukasti brasilialaisen Nelson Piquet Juniorin kanssa. Mestaruus ratkesi Hamiltonin hyväksi kauden toiseksi viimeisessä osakilpailussa, jossa hän siirtyi kahdeksan pisteen johtoon, kun maksimipistemäärä kilpailusta oli seitsemän.


title: Lewis Hamilton

text:
(LAU=lauantain kisa, SPR=sunnuntain sprinttikisa)
Ensimmäisen testinsä McLarenin F1-autolla Hamilton ajoi syyskuussa 2006 ja vakuutti arvostelijat ja epäilijät. Testien jälkeen, mm. Autosportin toimittaja Matt Bishop arveli artikkelissaan Hamiltonista tulevan McLarenin toinen kilpailukuljettaja jo kauden päättävään Brasilian GP:hen tuolloin sijaiskuljettajana toimineen Pedro de la Rosan paikalle. Näin ei kuitenkaan käynyt.


title: Lewis Hamilton

text: Hamilton aloitti Formula 1 -uransa McLaren-tallin kilpakuljettajana maaliskuussa 2007. Hän ajoi ensimmäisessä F1-osakilpailussaan Australian Grand Prix'ssä kolmanneksi ja oli sen johdosta ensimmäinen ensikisassaan palkintosijalle ajanut F1-kuljettaja 11 vuoteen. Hänen tultuaan kauden seuraavissa kilpailuissa Malesiassa ja Bahrainissa toiseksi, hänestä tuli historian ensimmäinen F1-kuljettaja, joka oli ajanut palkintokorokkeelle uransa kolmessa ensimmäisessä osakilpailussa. Kolmen osakilpailun jälkeen hän myös jakoi MM-sarjan ykkössijan tallikaverinsa Fernando Alonson ja Ferrari-tallin Kimi Räikkösen kanssa.


title: Lewis Hamilton

text: Ensimmäisen voittonsa Hamilton sai Kanadan Grand Prix'ssa 2007, jolloin hän siirtyi MM-sarjan kärkeen. Myös ensimmäinen paalupaikka tuli Kanadassa 2007. Kauden toisessa Pohjois-Amerikassa ajetussa kilpailussa Indianapolisissa Hamilton toisti viikon takaisen Kanadan GP:n tuloksen saamalla paalupaikan ja itse kilpailun voiton.


title: Lewis Hamilton

text: Ranskan GP:ssa Hamilton jäi lähdössä Kimi Räikkösen taakse neljänneksi eikä kyennyt enää taistelemaan nopeampia Ferrareita vastaan, jotka saivat lopulta kaksoisvoiton Hamiltonin jäädessä kolmanneksi.


title: Lewis Hamilton

text: Hamilton starttasi paalupaikalta kauden yhdeksänteen osakilpailuun, Britannian Grand Prix'in, jossa hän ajoi kotiyleisön edessä. Kilpailussa hän kuitenkin jäi jälkeen sekä Kimi Räikkösestä että tallikaveri Fernando Alonsosta varikkokäyntien yhteydessä ja selviytyi maaliin kolmantena. Euroopassa Hamilton ajoi uransa huonoimman kisan ja sijoittui yhdeksänneksi. Turkin GP:ssa Hamilton lähti kilpailuun toisesta lähtöruudusta, mutta hänet ohitti heti paremman lähdön radan puhtaammalta puolelta saanut Kimi Räikkönen. Kolmas sija näytti jo varmalta ennen toista varikkopysähdystä, kunnes Hamiltonin auton vasen eturengas hajosi, mutta Lewis onnistui ajamaan varikolle pudoten lopulta viidenneksi. Kilpailun loppupuolella Renault'n Heikki Kovalainen alkoi saavuttaa Hamiltonia, joka kuitenkin onnistui säilyttämään paikkansa ja Kovalainen tuli maalilinjan yli aivan hänen perässään.


title: Lewis Hamilton

text: Kauden 15. osakilpailu Japanissa Fujin radalla Hamilton sai paalupaikan, ajamalla kisan nopeimman kierrosajan ja voittamalla kilpailun. Tulos oli merkittävä Hamiltonin MM-taistelun kannalta, sillä pahin vastustaja, tallikaveri Fernando Alonso keskeytti märällä radalla omaan ajovirheeseensä ja Kimi Räikkönen jäi kolmanneksi. Hamiltonin etumatka Alonsoon MM-pisteissä kasvoi 12 pisteeseen (Räikköseen 17), kun vain kaksi kisaa kaudesta oli ajamatta.


title: Lewis Hamilton

text: Japanin jälkeen Kiinan osakilpailussa Hamiltonille sattui harvinainen ajovirhe hänen tullessaan kohti varikkoa. Hän ajautui varikkotieltä ulos ja jäi kiinni hiekkaesteeseen, minkä seurauksena joutui keskeyttämään kilpailun. Osasyynä ulosajoon olivat loppuun kuluneet renkaat, jotka tuottivat hänelle ongelmia jo muutaman kierroksen ajan ennen varikolle tuloa. Räikkönen voitti kilpailun, ja Alonso sijoittui toiseksi. Kauden viimeiseen osakilpailuun, Brasiliaan, lähdettiin siis pistetilanteessa: Hamilton 107 p., Alonso 103 p. ja Räikkönen 100 p.


title: Lewis Hamilton

text: Brasiliassa Felipe Massa ajoi paalupaikalle aika-ajoissa, Hamilton tuli toiseksi, Räikkönen kolmanneksi ja Alonso neljänneksi. Heti kilpailun lähdössä Räikkönen ja Alonso ohittivat Hamiltonin, joka lisäksi putosi ajovirheen vuoksi kahdeksanneksi ensimmäisellä kierroksella. Hieman myöhemmin auton vaihdelaatikkoon tulleen hetkellisen vian vuoksi Hamilton putosi sijalle 18. Kisan jälkeen Hamilton kertoi painaneensa nappia, jolloin auto meni vapaalle ja hän joutui alustamaan järjestelmän uusiksi. Tallipäällikkö Dennis kuitenkin kiisti virheen. Kilpailun voitti Räikkönen, Massa tuli toiseksi ja Alonso kolmanneksi. Räikkösestä tuli maailmanmestari loppupisteillä Räikkönen 110 p., Hamilton 109 p. ja Alonso 109 p.


title: Lewis Hamilton

text:
Edellisen kauden menestyksen jälkeen odotukset olivat kovat, kun kausi 2008 alkoi Australiassa. Kovin odotuksin kisaan lähteneet Ferrarit joutuivat pettymään, kun McLarenilla ajanut Hamilton sai paalupaikan ja voitti kilpailun. Kilpailussa selviytyi maaliin asti vain kuusi autoa.
Menestyksekkään Australian kisan jälkeen Hamilton oltiin jo julistamassa maailmanmestariksi, kuten aiemmalla kaudella oli Kimi Räikkösestäkin sanottu. Malesian kilpailu kuitenkin epäonnistui. Hamilton ajoi aika-ajoissa neljänneksi ja saamansa rangaistuksen takia joutui lopulta lähtemään yhdeksännestä ruudusta. Lopputuloksissa hän oli viides. Kimi Räikkönen voitti kilpailun ja nousi neljän pisteen päähän Hamiltonista yhdessä Nick Heidfeldin kanssa.


title: Lewis Hamilton

text: Bahrainissa lehdistö odotti Hamiltonin ottavan vahingon takaisin, mutta toisin kävi. Hamiltonin kilpailu epäonnistui hänen saatuaan huonon startin. Hamilton lähti kolmannesta ruudusta, mutta koska hän unohti painaa moottorin kisa-asetukset päälle, hän menetti heti lähdössä monta sijoitusta. Kilpailun jälkeen Hamilton oli MM-sarjan kolmantena, tasapisteissä tallikaverinsa Heikki Kovalaisen kanssa.


title: Lewis Hamilton

text: Seuraavissa kilpailuissa Hamilton aloitti nousun kohti kärkeä. Hän nousi MM-sarjan kärkeen voitettuaan Monacossa. Hän koki uransa toisen keskeytyksen Kanadassa, mutta pysyi MM-sarjan kärjessä. Kauden lopussa näytti jälleen siltä, että Hamilton olisi ajamassa helppoon mestaruuteen, mutta Japanin GP:stä lähtivät jälleen epäilyt liikkeelle. Hamilton lähti paalulta, jonka jälkeen toiselta sijalta lähtenyt Räikkönen kuitenkin nousi hänen edelleen. Hamilton yritti ensimmäisessä mutkassa ohi, ja useita autoja joutui ulos radalta, mukaan lukien Räikkösen ja kolmannelta sijalta lähteneen Kovalaisen.


title: Lewis Hamilton

text: Kilpailun jälkeen F1-kuljettajien liiton johtajat Mark Webber ja Jarno Trulli ottivat puheeksi Hamiltonin ajamisen. Jo kaudella 2007 oli nähty, että Hamilton ajoi aggressiivisesti. Trullia myös suututti se, miten Hamilton piti häntä kilpailussa kaksi kierrosta takanaan, vaikka oli kierroksella ohitettava. Trulli johti kilpailua. Hamilton ei kuitenkaan saanut tilanteesta rangaistusta, vaikka F1-sääntöjen mukaan kierroksen edellä oleva kuljettaja pitäisi päästää heti ohi. Kilpailussa Hamilton oli 12:s, ja Felipe Massalla ja Robert Kubicalla oli siten mahdollisuudet mestaruuteen, kun kaksi kilpailua oli ajamatta. Kiinan GP:ssä Hamilton saavutti paalupaikan, voitti ylivoimaisesti ja ajoi myös kilpailun nopeimman kierrosajan. Hän kasvatti piste-eron toisena olevaan Massaan seitsemään pisteeseen ennen kauden päätöskilpailua. Brasilian GP:ssä hän varmisti ensimmäisen maailmanmestaruutensa jännittävällä tavalla. Radan viimeisissä mutkissa hieman ennen maalisuoraa Hamilton ja Sebastian Vettel ohittivat neljäntenä ajaneen Timo Glockin ja Hamilton voitti maailmanmestaruuden pisteen erolla kanssakilpailija Felipe Massaan.


title: Lewis Hamilton

text: Talvitestien perusteella McLarenin vauhti ei riittänyt kärkiautojen joukkoon, mikä oli nähtävissä myös kauden ensimmäisissä harjoituksissa ja aika-ajoissa. Hamiltoninkin kausi alkoi huonosti Australiassa, kun hänen vaihdelaatikkonsa hajosi aika-ajoissa ennen toista sessiota ja hänelle jouduttiin vaihtamaan uusi. Hamiltonin sijoitus putosi viisi pykälää, ja hän starttasi lopulta 18. lähtöruudusta. Kilpailussa hän ajoi maaliin neljäntenä ja nousi eri vaiheiden jälkeen kolmanneksi, mutta hylättiin lopulta koko kilpailusta FIA:n todettua hänen antaneen valheellisen lausunnon kisatuomaristolle kilpailun jälkeen.


title: Lewis Hamilton

text: Malesiassa, Kiinassa, ja Bahrainissa Hamilton oli hyvillä pistesijoilla.


title: Lewis Hamilton

text: Espanjan GP:ssä, Monacon GP:ssä, Turkissa ja Britanniassa, Hamilton ei ollut pisteillä, koska Mclarenin vauhti hiipui vielä enemmän ja sijoitukset olivat huonoja.


title: Lewis Hamilton

text: Saksan GP:hen Hamilton sai autoonsa uusia aerodynamiikkaosia, joiden arvioitiin parantavan Mclarenin vauhtia jopa 0,8 sekuntia. Hamiltonin tallikaverin Heikki Kovalaisen autoon niitä ei vielä asennettu. Melkeinpä ensimmäistä kertaa Mclaren saattoi odottaa hyviä tuloksia. Saksan GP:n Startissa Hamilton otti nopean lähdön, mutta ajoi mutkan leveäksi. Hamilton oli kilpailussa viimeinen joka pääsi maaliin asti. Hän jäi viimeiseksi sen takia, kun hänellä oli autonsa kanssa ongelmia koko kilpailun ajan, kun kisan voittaja Mark Webber osui Hamiltonin takarenkaaseen rikkoen sen. Hamilton ajoi kisan kuitenkin maaliin, mutta jäi sijalle 18.


title: Lewis Hamilton

text: Unkarissa Hamilton otti neljännen lähtöpaikan ja nousi ykkösmutkassa KERS:in ansiosta jopa toiseksi, mutta Mark Webber pääsi ohi. Hamilton ohitti vuorostaan hänet parin kierroksen päästä ja kun Fernando Alonso keskeytti kärjestä, pystyi Hamilton ajamaan voittoon. Hamilton ajoi voittoon myös Singaporen GP:ssä. Hän ajoi myös neljä muuta palkintosijaa. Kauden päättävässä Abu Dhabin kilpailussa Hamilton ajoi paalupaikalle, mutta joutui keskeyttämään jarruongelmiin.


title: Lewis Hamilton

text: Hamilton aloitti kauden vahvasti ajamalla kolmanneksi avauskilpailussa ja nousi MM-sarjan kärkeen voittamalla Turkin ja Kanadan kilpailut peräkkäin. Hän putosi sarjan kakkoseksi keskeytettyään Unkarin kilpailussa. Belgian kilpailun voitettuaan hän nousi taas MM-pisteiden kärkeen. Maailmanmestaruudesta käytiin koko kauden ajan tiukkaa taistoa ja vielä viimeisessä kilpailussa Abu Dhabissa Hamilton omasi mahdollisuudet mestaruuteen, vaikka hän olikin MM-pisteissä neljäs. Hamilton sijoittui kilpailussa toiseksi, häviten Sebastian Vettelille, joka myös voitti maailmanmestaruuden.


title: Lewis Hamilton

text: Hamilton aloitti kauden palkintosijalla ajamalla toiseksi kauden avauskilpailussa. Kiinan kilpailussa Hamilton ajoi voittoon ohittamalla kilpailua pitkään johtaneen Vettelin loppukierroksilla. Kanadan kilpailussa Hamilton keskeytti kolaroituaan Buttonin kanssa. Hamilton ajoi voittoon myös Saksan kilpailuissa. Korean kilpailussa Hamilton ajoi paalupaikalle katkaisten Red Bullin 16 kilpailun peräkkäisen paaluputken. Itse kilpailussa Hamilton sijoittui toiseksi. Abu Dhabin kilpailussa Hamilton ajoi voittoon Vettelin keskeytettyä rengasrikkoon kilpailun alussa. Kauden päättävässä Brasilian kilpailussa Hamiltonin kisa päättyi vaihdelaatikon hajoamiseen. Hamilton sijoittui lopulta viidenneksi MM-taulukossa. Kauden aikana Hamilton osui yhteen Felipe Massan kanssa kilpailun aikana yhteensä kuusi kertaa.


title: Lewis Hamilton

text: Hamilton aloitti kautensa ajamalla paalupaikalle Australian GP:ssä. Hänen viereensä toiseen eturivin paikkaan ajoi tallikaveri Jenson Button. Kisassa Hamilton tippui kolmannelle sijalle. Hamilton ajoi paalulle myös Malesian kilpailussa, mutta putosi kolmanneksi. Ensimmäisen voittonsa Hamilton otti Kanadan GP:ssä. Hamilton voitti myös Unkarin, Italian ja Yhdysvaltain kilpailut. Singaporen, Abu Dhabin ja Brasilian kilpailuissa Hamilton ajoi paalupaikalle mutta keskeytti kaikissa. Hamilton sijoittui lopulta MM-sarjan neljänneksi.


title: Lewis Hamilton

text: Ennen kautta Hamilton vaihtoi tallia McLarenilta Mercedekselle. Kauden avauskilpailussa Australiassa hän sijoittui viidenneksi. Seuraavassa osakilpailussa Malesiassa hän sijoittui kolmanneksi, sijoittuen palkintokorokkeelle ensimmäistä kertaa Mercedeksen ratissa. Kiinan GP:ssä Hamilton saavutti Mercedes-uransa ensimmäisen paalupaikan, mutta putosi kilpailussa kolmanneksi. Britannian GP:ssä Hamilton ajoi kauden toisen paalupaikkansa. Kilpailussa hän johti kilpailua, kunnes hänen autostaan hajosi vasen takarengas. Hän putosi tämän seurauksena koko joukon hännille, mutta teki komean nousun joukon takaa ja oli lopulta kilpailun neljäs.


title: Lewis Hamilton

text: Saksan GP:ssä Hamilton saavutti aika-ajossa paalupaikan. Kilpailussa hän jäi viidenneksi. Hamilton voitti Unkarin GP:n saavutettuaan ensin paalupaikan aika-ajossa. Hamilton saavutti paalupaikan myös seuraavassa Belgian osakilpailussa. Kilpailussa hän oli kolmas. Hän saavutti 189 pistettä sijoittuen MM-sarjan neljänneksi.


title: Lewis Hamilton

text: Kauteen 2014 Mercedes lähti ennakkosuosikkina ja Hamilton ajoikin kauden ensimmäisessä Australian GP:n aika-ajoissa paalupaikalle. Kisa päättyi kuitenkin vain kahden ajetun kierroksen jälkeen moottorivikaan. Seuraavassa neljässä kilpailussa Hamilton ajoi voittoon ja näytti siltä että hän ajaa helppoon mestaruuteen. Monacon GP:n jälkeen Hamilton menetti MM-johtonsa Rosbergille. Kanadan GP:ssä Hamilton joutui keskeyttämään moottorivikaan. Kotikisassaan Britannian GP:ssä Hamilton ajoi voittoon. Saksan aika-ajoissa Hamilton törmäsi ratavalliin auton petettyä. Hamilton joutui lähtemään kilpailuun joukon hänniltä, mutta nousi kolmanneksi havittelemaan Valtteri Bottaksen toista sijaa. Unkarin GP:n aika-ajoissa Hamiltonin auto syttyi tuleen ja hän ei saanut aikaa lainkaan. Kisassa hän onnistui nousemaan kolmanneksi.


title: Lewis Hamilton

text: Belgian GP:ssä Hamilton nousi lähdössä kärkeen, mutta putosi kilpailun hännille Rosbergin osuttua hänen takarenkaaseensa. Hamilton joutui lopulta keskeyttämään kilpailun. Belgian kisan jälkeen Hamilton aloitti vastaiskun Rosbergia vastaan, ja voitti Italian, Singaporen, Japanin, Venäjän ja Yhdysvaltain GP:t. Hän otti MM-johdon 24 pisteen erolla Nico Rosbergiin. Brasiliassa Hamilton jäi toiseksi Rosbergin ajettua voittoon. Abu Dhabin kilpailussa Hamilton ajoi voittoon voittaen toisen F1-mestaruutensa.


title: Lewis Hamilton

text: Hamilton lähti kauteen 2015 hallitsevana kuljettajien maailmanmestarina. Hän aloitti kautensa ajamalla Australian GP:ssä paalulta voittoon. Malesiassa Hamilton ajoi jälleen paalulle. Kilpailussa hän jäi toiseksi, kun Sebastian Vettel otti avausvoittonsa Ferrarin ratissa. Hamilton jatkoi paaluputkeaan Kiinassa ja Bahrainissa, joissa molemmissa hän myös voitti. Espanjassa Hamilton oli ensimmäistä kertaa poissa paalupaikalta tällä kaudella, lähtöruutuna kakkossija. Kilpailussa hän ajoi samalla sijalla maaliin. Monacon kilpailussa Hamilton oli täysin ylitse muiden nopeudessa ja voittokin vaikutti jo varmalta, kunnes turva-auto tuli radalle. Max Verstappen ajoi ensimmäisessä mutkassa kovalla vauhdilla Lotuksen Grosjeanin perään. Talli pyysi Hamiltonin varikolle vaihtamaan renkaat. Varikkokäynti osoittautui myöhemmin vääräksi valinnaksi, koska hänen tallikaveri Nico Rosberg ja Vettel ohittivat hänet sillä välin, kun hän oli varikolla. Maalissa järjestys oli Rosberg-Vettel-Hamilton. Kanadassa Hamilton ajoi paalulta voittoon. Itävallan GP:hen Hamilton lähti paalupaikalta, mutta menetti kytkinongelmien takia startissa kärkipaikan Nico Rosbergille. Hamilton sai viiden sekunnin aikarangaistuksen ylitettyään valkoisen varikkoviivan varikkopysähdykseltä tullessaan. Hamilton ajoi rangaistuksesta huolimatta toiseksi, Rosbergin voitettua kilpailun. Britannian osakilpailussa Hamilton ajoi paalulta kotikilpailunsa voittoon.


title: Lewis Hamilton

text: Unkarin kilpailuun Hamilton lähti paalupaikalta, mutta menetti ensimmäiseen mutkaan mentäessä sijoituksia, pudoten neljänneksi. Ensimmäisellä kierroksella hän yritti ohitusta Nico Rosbergista, mutta ajautui leveäksi menettäen lisää sijoja. Myöhemmin Hamilton törmäsi yhteen Daniel Ricciardon kanssa, saaden kolarin aiheuttamisesta varikon läpiajorangaistuksen. Hamilton oli maalissa lopulta kuudes. Hamilton palasi voittokantaan seuraavassa kilpailussa Belgiassa. Hamilton voitti myös Italian GP:n. Kilpailun jälkeen Hamilton joutui FIA:n tutkinnanalaiseksi liian alhaisten rengaspaineiden takia. Hamilton sai pitää voittonsa kaikesta huolimatta. Singaporessa Hamilton joutui keskeyttämään ensimmäistä kertaa kauden aikana, mutta jo seuraavassa kilpailussa Japanissa Hamilton palasi voittokantaan. Hamilton varmisti maailmanmestaruutensa jo Yhdysvaltain GP:ssa, vaikka jäljellä oli vielä kolme osakilpailua. Lopuissa kolmessa kilpailussa Hamilton ajoi toiseksi Nico Rosbergin voitettua kilpailut. Hamilton keräsi 381 pistettä koko kauden aikana.


title: Lewis Hamilton

text: Hamilton ajoi paalupaikalle Australiassa. Hamilton tippui ensimmäisellä kierroksella kuudenneksi, mutta onnistui nousemaan kilpailussa lopulta palkintokorokkeelle, toiseksi. Bahrainissa Hamilton lähti jälleen paalupaikalta kilpailuun. Ensimmäisessä mutkassa Valtteri Bottas törmäsi Hamiltonin auton kylkeen, josta Hamiltonin auto kärsi lieviä vaurioita. Bottas sai kolaroinnista varikon läpiajorangaistuksen. Maalissa Hamilton oli kolmas. Espanjan GP:ssä Hamilton starttasi paalulta mutta joutui heti lähdössä antautumaan Nico Rosbergille. Hamiltonin yrittäessä ohittaa Rosbergia hän sulki oven jolloin Hamilton ajautui nurmikolle pyörähtäen ja osuen Rosbergiin aiheuttaen molempien keskeytyksen.


title: Lewis Hamilton

text: Monacon GP:ssä Hamilton ajoi kauden avausvoittonsa. Kanadan GP:ssä Hamilton ajoi paalulta voittoon. Euroopan GP:ssä Hamilton rikkoi autoaan aika-ajoissa ja lähti matkaan ruudusta kymmenen ollen maalissa lopulta viides. Itävallassa Hamilton kolaroi viimeisellä kierroksella Nico Rosbergin kanssa, ja nousi kakkospaikalta kilpailun kärkeen voittaen kilpailun. Rosberg sai kolarista aikarangaistuksen ja rangaistuspisteitä. Britannian, Unkarin ja Saksan GP:ssä Hamilton ajoi voittoon nousten MM-kärkeen. Italiassa Hamilton starttasi paalupaikalta, mutta putosi lähdössä kuudenneksi. Hamilton nousi kilpailussa toiseksi. Malesian GP:ssä hän ajoi paalupaikalle ja johti kilpailua ylivoimaisesti, kunnes joutui keskeyttämään kilpailun kärkipaikalta moottorin hajottua. Japanin GP:ssä Hamilton sijoittui kolmanneksi. Tämän jälkeen Hamilton voitti loput neljä kilpailua häviten mestaruuden viidellä pisteellä Nico Rosbergille. Brasilian GP:n voitolla Hamiltonista tuli ensimmäinen kuljettaja, joka on voittanut 24 eri radalla ajetun kilpailun rikkoen Michael Schumacherin ennätyksen. Hamilton teki myös uuden ennätyksen ajamalla kauden aikana 10 voittoa voittamatta mestaruutta.


title: Lewis Hamilton

text: Kauden avauskilpailussa Australiassa Hamilton ajoi paalupaikalle mutta jäi kilpailussa toiseksi Sebastian Vettelin voittaessa kilpailun. Kiinassa Hamilton ajoi uransa kolmannen grand slamin ottaen samalla uransa 54:n voittonsa. Hamilton voitti myös Espanjan GP:n. Monacossa Hamilton lähti kilpailuun vasta ruudusta 13 aika-ajo-ongelmien seurauksena, mutta nousi kilpailussa seitsemänneksi. Kanadassa Hamilton palasi voittokantaan ajaen jälleen grand slamin. Azerbaidžanissa Hamilton lähti paalupaikalta kilpailuun, mutta joutui tekemään ylimääräisen varikkopysähdyksen hänen päänsuojuksen repsottaessa. Tämän myötä Hamilton menetti johtoasemansa ja oli maalissa viides. Belgiassa Hamilton ajoi 68:nnen kerran aika-ajoissa paalupaikalle, sivuten Michael Schumacherin paalupaikkaennätystä. Hamilton otti ennätyksen yksin nimiinsä ajamalla paalulle Italian GP:ssä. Meksikon GP:ssä Hamilton varmisti uransa neljännen maailmanmestaruuden ajamalla kilpailun yhdeksänneksi. Samalla Hamiltonista tuli menestynein brittiläinen F1-kuljettaja. Hamilton teki myös erityistä historiaa olemalla ensimmäinen kuljettaja, joka on ohitettu kierroksella mestaruuden varmistaneessa kilpailussaan sitten James Huntin ja vuoden 1976 Japanin GP:n. Hamilton ajoi maaliin kaikissa 20 kilpailussa kauden aikana sivuten Kimi Räikkösen ja Nico Rosbergin ennätystä kauden aikana maaliin ajetuista kilpailuista. Hamilton ajoi myös pisteille kaikissa kauden kilpailussa. Edellinen kuljettaja, joka pystyi tähän oli Michael Schumacher kaudella 2002.


title: Lewis Hamilton

text: Hamilton ajoi paalupaikalle kauden avauskilpailussa Australiassa, kilpailussa Hamilton sijoittui toiseksi Vettelin ohitettua hänet varikkokäyntinsä jälkeen. Bahrainissa Hamilton lähti vasta yhdeksännestä lähtöruudusta vaihdelaatikon vaihtamisesta seuranneen rangaistuksen takia, kilpailussa Hamilton onnistui nousemaan kolmanneksi. Kiinan GP:ssä Hamilton rikkoi Kimi Räikkösen peräkkäisten pistesijojen ennätyksen ajamalla 28 kerran peräkkäin pisteille. Azerbaidžanin GP:ssä Hamilton nousi voittoon kaksi kierrosta ennen loppua Bottaksen rengasrikon myötä. Espanjan GP:ssä Hamilton ajoi paalulta voittoon. Kanadan GP:ssä hän ajoi viidenneksi. Ranskan GP:ssä Hamilton ajoi paalulta voittoon rikkoen samalla Michael Schumacherin ennätyksen voittaen kilpailun 23 eri maassa ja 26 eri radalla. Itävallan GP:ssä Hamilton joutui keskeyttämään 10 kierrosta ennen maalia tekniseen vikaan. Samalla Hamiltonin ennätyksellinen 33 kilpailun pisteputki katkesi. Hamilton allekirjoitti kahden vuoden sopimuksen Mercedeksen kanssa heinäkuussa. Britannian GP:ssä Hamilton pyörähti osuttuaan lähdössä yhteen Kimi Räikkösen kanssa ja putosi kilpailun hännille, mutta onnistui lopulta nousemaan kilpailun toiseksi. Saksan GP:ssä Hamilton nousi 14 lähtöruudusta voittoon ja MM-johtoon Vettelin ajettua ulos kilpailussa. Tämän jälkeen Hamilton voitti viisi kilpailua kuudesta (Belgian GP:ssä hän oli toinen) vankistaen entisestään MM-johtoaan. Yhdysvaltain GP:ssä Hamilton oli kolmas.


title: Lewis Hamilton

text: Hamilton varmisti viidennen maailmanmestaruutensa sijoittumalla kauden kolmanneksi viimeisessä osakilpailussa Meksikossa neljänneksi. Hamiltonista tuli samalla kolmas kuljettaja Schumacherin ja Fangion lisäksi, jotka ovat voittaneet viisi mestaruutta. Brasilian GP:ssä Hamilton ajoi voittoon. Kyseessä oli myös ensimmäinen kerta kun Hamilton voitti kilpailun mestaruuden varmistamisensa jälkeen.


title: Lewis Hamilton

text: • Abu Dhabin GP:ssä 2014 jaettiin tuplapisteet.


title: Oulun Palloseura

text: Oulun Palloseura (OPS) on oululainen urheiluseura. Se perustettiin vuonna 1925 Oulun Pyrinnön lopetettua palloilutoimintansa. Seuralla on nykyisin toimintaa jalkapallossa ja keilailussa.


title: Oulun Palloseura

text: OPS pelasi jalkapallossa vuosina 1976–1983 kahdeksan kautta SM-sarjassa ja voitti kaksi peräkkäistä Suomen-mestaruutta vuosina 1979–1980. Mestaruuksien myötä seura osallistui myös Euroopan cupiin, jossa se hävisi molemmilla kerroilla ensimmäisellä kierroksella englantilaiselle Liverpoolille, yhteismaalein 2–11 ja 0–8. Syksyn 1980 kotiottelussa Raatin stadionilla OPS ylsi kuitenkin 1–1-tasapeliin. Samalla tehtiin stadionin yleisöennätys 14 000 katsojaa. Kaudeksi 1984 OPS putosi 1. divisioonaan, mitä seurasi usean vuoden taipale tätäkin alemmilla sarjatasoilla. Kaudella 1996 seura teki lyhyen vierailun Ykköseen, ja kausina 1997–1998 se pelasi vielä Kakkosessa.


title: Oulun Palloseura

text: Nykyään OPS:n nimeä jalkapallossa käyttää "Oulun jalkapallon tuki ry.", joka kauteen 2010 saakka käytti nimeä Oulun Palloseura-jalkapallo (OPS-jp). Kaudeksi 2011 Oulun Palloseura antoi seuralle luvan käyttää logoaan ja Oulun Palloseuran nimeä ilman jälkiliitettä.Kesällä 1971 perustettiin OPS:n naisjalkapallojoukkue, jonka valmentajana toimi Erik Carpén. Joukkue voitti pronssia v. 1973 SM-lopputurnauksessa Turussa HJK:n ja KTP:n jälkeen nousten samalla SM-sarjaan. Joukkueessa pelasivat mm. Leila Määttä (kapteeni), Anja-Leena Kauppi, Pirjo Riikola, Ritva Jokela, Leila Frondelius, Raija Hirvonen, Tuija Äijälä, Ritva Takavaara ja Raija Hietala. Joukkueen toimintaa sponsoroi voimakkaasti seuraan perustettu naistoimikunta, jonka näkyvinä voimahahmoina toimivat Onerva Carpèn ja Maria Kilponen. OPS pelasi SM-sarjassa vuodet 1974-75.


title: Oulun Palloseura

text: OPS:n jääpallon edustusjoukkue pelasi Suomen pääsarjatasolla Bandyliigassa. OPS:n jääpallojoukkue lakkautettiin kauden 2009-2010 jälkeen. Joukkue on voittanut seitsemän Suomen-mestaruutta, joista viisi peräkkäin. Lisäksi se on voittanut 10 SM-hopeaa ja neljä SM-pronssia.


title: OPS

text: Lyhenne OPS voi tarkoittaa seuraavia:


title: Lobo (muusikko)

text: Lobo, oikealta nimeltään Roland Kent LaVoie (s. 31. heinäkuuta 1943 Tallahassee, Florida) on yhdysvaltalainen laulaja-lauluntekijä. Hän saavutti soft rock -tyylisellä musiikillaan listamenestystä 1970-luvun alussa.


title: Lobo (muusikko)

text: LaVoie liittyi 17-vuotiaana Rumors-yhtyeeseen ja sen jälkeen Sugar Beatsiin, jonka riveissä hän julkaisi ensimmäisen singlensä ”What Am I Doing Here?” vuonna 1964. Yhtyeessä myös alkoi LaVoien ja tuottaja Phil Gernhardin pitkä yhteistyö.


title: Lobo (muusikko)

text: Sugar Beatsin jälkeen LaVoie kuului lyhyen aikaa Little-Known Ugliesiin ja Me & the Other Guysiin. Niiden jälkeen LaVoie julkaisi ensimmäisen soolosinglensä ”Happy Days in New York City” vuonna 1969.


title: Lobo (muusikko)

text: Vuonna 1971 LaVoie otti käyttöön taiteilijanimen ”Lobo” ja julkaisi singlen ”Me and You and a Dog Named Boo”, joka nousi Yhdysvaltain singlelistan viiden kärkeen. Lobon esikoisalbumilta "Introducing Lobo" (1971) pieniksi hiteiksi nousivat myös ”I’m the Only One” ja ”California Kid”.


title: Lobo (muusikko)

text: LaVoie ei ollut alun perin välttämättä tarkoittanut taiteilijanimeään pysyväksi mutta päätti jatkaa sen käyttöä. Hänen seuraava albuminsa "Of a Simple Man" (1972) sisälsi Lobon uran suurimman singlehitin ”I’d Love You to Want Me” sekä toisenkin top-10-hitin ”Don’t Expect Me to Be Your Friend”. Myös seuraavalta albumilta "Calumet" (1973) nousi top-40-singlehittejä. Sen jälkeen Lobon listamenestys hiipui, vaikka ”Don’t Tell Me Goodnight” menestyikin vielä vuonna 1975. Lobon viimeinen top-40:een yltänyt single oli ”Where Were You When I Was Falling in Love” vuodelta 1979.


title: Lobo (muusikko)

text: Lobo perusti vuonna 1981 oman levymerkin Lobo Records, joka nimettiin myöhemmin Evergreeniksi. Sen kautta Lobo julkaisi singlejä kunnes lopetti vuonna 1985 esiintymiset neljäksi vuodeksi. Tauon jälkeen hän jatkoi uraansa julkaisemalla levyjä Kaukoidässä, missä hän on yhä suosittu.


title: Zoviet France

text: Zoviet France (joskus Soviet France ja :zoviet*france:) on ambient industrial, tai "post-industrial" -yhtye Englannin Newcastle upon Tynestä.


title: Zoviet France

text: Vuonna 1982 perustetussa Zoviet Francessa on sen historian aikana ollut lukuisia jäseniä, mutta tällä hetkellä se koostuu vain Ben Pontonista. Sen entisiä jäseniä ovat muiden muassa Robin Storey, jonka sooloprojekti on Rapoon, ja Mark Spybey, joka tekee musiikkia Dead Voices On Air -nimellä.


title: Zoviet France

text: Zoviet Francen musiikki, joka koostuu usein "drone"-tekstuurien ja tribaalisten rytmien vastakkainasettelusta sekä hetkellisistä melodioista, tehtiin usein huomiotta jätetyistä äänenlähteistä kuten epäselvistä radiolähetyksistä tai lelusoittimilla, joita käsiteltiin vahvasti ja "loopattiin".


title: Zoviet France

text: Yhtyeen alkuajan julkaisut olivat erikoislaatuisia: pakkauksissa oli mukana muun muassa säkkikangasta, kattopäreitä, tinafoliota, huopaa, koristeellisia neuloja ja vaneria.


title: Zoviet France

text: Storey ja Spybey perustivat yhdessä kolmannen entisen Zoviet France -jäsenen Andy Eardleyn kanssa "The Reformed Faction Of Soviet France" -yhtyeen vuonna 2005. Vuonna 2006 he vaihtoivat yhtyeen nimeksi pelkän "Reformed Faction", välttääkseen mahdollisia oikeusjuttuja muiden Zoviet Francen entisten jäsenten kanssa.


title: Diagnoosi: Murha

text: Diagnoosi: Murha (eng. "Diagnosis: Murder") on yhdysvaltalainen komediallinen rikossarja vuosilta 1993–2001. Sarja kertoo losangelesilaisen keskussairaalan lääkäristä Mark Sloanista, joka tutkii murha-arvoituksia joihin hän törmää joko työssään, poliisietsivänä toimivan poikansa kautta tai aivan sattumalta. Sarjan päänäyttelijöitä ovat Dick Van Dyke (Mark Sloan), Barry Van Dyke (Steve Sloan), Victoria Rowell (Amanda Bentley-Livingston), Scott Baio (Jack Stewart), Charlie Schlatter (Jesse Travis), Michael Tucci (Norman Briggs). Scott Baion tilalle tuli Charlie Schlatter.


title: Diagnoosi: Murha

text: Mark Sloan on töissä lääkärinä Los Angelesin keskussairaalassa. Hän törmää murhatapauksiin useimmiten poikansa Steve Sloanin kautta, joka toimii poliisina Los Angelesissa. Mark Sloan törmää toki murhatapauksiin myös sattumalta. Yleensä apuun rientävät tohtorit Amanda Bentley ja Jesse Travis. He ovat Steven ja Markin hyviä ja läheisimpiä ystäviä. He auttavat joskus jopa murhien ratkonnassa. Sarjassa nähdään myös vierailevia tähtiä kuten Chad Michael Murray ja Ben Matlock.


title: Suomen vesilaki (1961)

text: Suomen vesilailla vuodelta 1961 tarkoitetaan vesioikeuden tärkeimpänä perustana ollutta 19. toukokuuta 1961 annettua vesilakia ja siihen liittyvää lainsäädäntöä (19.5.1961/264; HE 64/1959). Samaan aikaan annettiin tätä lakia täydentävä vesiasetus (282/1962). Laki on kumottu vuonna 2011 säädetyllä uudella vesilailla, joka tuli voimaan 1. tammikuuta 2012.


title: Suomen vesilaki (1961)

text: Vesilaki käsitti vesistön yleiskäyttöön liittyvän lainsäädännön. Laissa säädeltiin vesistöön rakentamista (2. luku), vesivoimaa (3. luku) ja vesistöjen käyttöä kulkuväylänä ja uitossa (4. luku). Edelleen laki otti kantaa mm. vesistöjen sääntelyyn, pohjaveden ottoon, jätevesien johtamiseen ja viemäröintiin. Lain piiriin kuului myös veteen, vesialueeseen tai maa- ja vesialueen väliseen rajaan vaikuttaminen.


title: Suomen vesilaki (1961)

text: Vesilakiin liittyvät hakemukset käsitteli ympäristölupavirasto (~ ympäristökeskus, kunnan ympäristönsuojeluviranomainen), joka arvioi hankkeen ympäristövaikutuksia yleisemminkin, paitsi vesilain, myös muiden ympäristölakien kannalta, suoritti tarvittavat katselmukset ja mahdollisen kuulemis- tai selvitysmenettelyn. Muutoshakemukset viranomaisen päätökseen keskitettiin Vaasan hallinto-oikeuteen, samoin valitukset.


title: Suomen vesilaki (1961)

text: Vesilakia täydennettiin ja muutettiin useaan otteeseen sitten vuoden 1961 voimaantulon. Viimeisin suuri muutos vuoden 1961 vesilakiin tehtiin ympäristönsuojelulain (86/2000) säätämisen yhteydessä, kun vesien pilaantumisen ehkäisy siirrettiin vesilaista ympäristönsuojelulakiin.


title: Suomen vesilaki (1961)

text: Julkisuudessa laki oli esillä paitsi Natura 2000 –luonnonsuojelualueverkoston yhteydessä, myös Vuotoksen ja Kollajan tekoaltaiden rakentamissuunnitelmissa.


title: Suomen vesilaki (1961)

text: Vuoden 1961 vesilaki on kumottu uudella vesilailla, joka tuli voimaan vuoden 2012 alusta.


title: Suomen vesilaki (1961)

text: Suomen nykyisen vesioikeudellisen järjestelmän juuret ulottuvat Ruotsin keskiaikaiseen lainsäädäntöön. Laki jakautui ennen vuoden 1734 lakia puhtaana (taloudellisena) hyötynä. Hyötyisään vesioikeuteen lukeutuivat kaikki vesiluonnonvaran hyödyntämistavat, kun taas suojaavan vesioikeuden piiriin kuuluivat haitallisen veden poistamiseen tähtäävät hankkeet. Vuoden 1734 lain Rakennuskaari sisälsi runsaasti vesien käyttöä koskevia säännöksiä, joita kehitettiin edelleen vuoden 1868 asetuksessa. Vuoden 1902 vesioikeuslaki sisälsi jo selkeän yleiskieltoihin perustuvan lupajärjestelmän. Vesioikeuslain uudistamista alettiin valmistella jo 1910-luvulla. Vuonna 1919 asetetussa komiteassa, eri virastoissa ja lainvalmistelukunnassa suoritettujen esivalmistelujen jälkeen asetettiin vuonna 1928 vesioikeuslakikomitea. Tämä niin sanottu Hällforsin komitea julkaisi vuonna 1939 ehdotuksen uudeksi vesioikeuslaiksi laajoine perusteluineen (KM 1939:3).


title: Suomen vesilaki (1961)

text: Vuonna 1951 asetettiin uusi komitea, joka sai tehtäväkseen tämän ehdotuksen tarkastamisen. Puheenjohtajansa mukaan Piipposen vesilakikomiteaksi kutsuttu komitea julkaisi oman ehdotuksensa uudeksi vesilaiksi vuonna 1958 (KM 1958:97). Ehdotus poikkesi useissa kohdin oleellisesti Hällforsin komitean ehdotuksesta.


title: Suomen vesilaki (1961)

text: Piipposen vesilakikomitean ehdotuksen mukainen lakiesitys annettiin eduskunnalle 1959 (HE 64/1959). Vuoden 1961 vesilaki tuli voimaan 1. huhtikuuta 1962. Samanaikaisesti tuli voimaan lakia täydentävä vesiasetus (282/1962). Vesilain kanssa samaan aikaan annettiin laki eräistä vesien käyttämistä varten myönnettävistä oikeuksista (266/1961). Laki säädettiin valtiopäiväjärjestyksen 67 §:ssä määrätyllä tavalla. Sen tarkoituksena oli muun muassa valtuuden antaminen vesilain säätämiseen sellaisten vesilain nojalla vesien käyttöä varten myönnettävien, toisen omaisuuteen kohdistuvien lunastus- ja käyttöoikeuksien osalta, joiden antaminen merkitsee perustuslain säätämisjärjestystä vaativaa poikkeamista hallitusmuodon 6 §:n säännöksestä.


title: Indian Idol

text: Indian Idol on intialainen versio "Idolsista", ja "Indian Idol" onkin noussut hyvin suureen suosioon intialaisten keskuudessa. "Indian Idolia" esittää Sony Entertainment Television -kanava.


title: Indian Idol

text: Koelauluja järjestetään Delhissä, Kolkatassa, Lucknowissa ja Mumbaissa.


title: Tony Montana (hahmo)

text: Antonio Raimundo ”Tony” Montana on Al Pacinon esittämä kuvitteellinen hahmo, joka esiintyy elokuvassa "Scarface – arpinaama" (1983) ja videopelissä "" (2006). Hahmo perustuu osittain "Arpinaama"-elokuvan Tony Camonteen.


title: Tony Montana (hahmo)

text: Tony Montana on kuubalainen gangsteri, joka saapuu Marielin venekuljetuksissa Yhdysvaltoihin yhdessä useiden muiden kuubalaisten kanssa. Hän sekaantuu rikollisuuteen jo maahanmuuttajien leirissä puukottaessaan Emilio Rebengaa, Fidel Castron avustajaa. Yhdessä ystävänsä Manolo ”Manny” Riberan kanssa Tony työskentee nakkikioskilla, kunnes he saavat eräältä rikolliselta tehtäväkseen ostaa kokaiinia kolumbialaiselta huumejengiltä. Tapaamisessa he joutuvat kuitenkin väijytykseen, ja Tonyn ystävä Angel surmataan moottorisahalla. Tony ja Manny selviytyvät ja saavat haltuunsa huumeet.


title: Tony Montana (hahmo)

text: Tony alkaa työskennellä huumeruhtinas Frank Lopezille ja rakastuu tämän vaimoon Elvira Hancockiin. Tony vakuuttaa järjestävänsä Lopezin ja bolivialaisen huumeruhtinaan Alejandro Sosan huumesopimuksen, jonka hinnaksi tulee 18 miljoonaa dollaria. Lopez kuitenkin suuttuu huomatessaan Tonyn tehneen huumesopimuksia omin päin. Pian miehet riitelevät myös Elvirasta, jolloin Lopez lähettää palkkatappajat Tonyn kimppuun. Tony selviytyy iskusta, murhaa Lopezin ja avioituu Elviran kanssa.


title: Tony Montana (hahmo)

text: Tonysta tulee nopeasti yksi Miamin johtavista huumerikollisista tappaen kaikki häntä vastustavat tai henkeään uhkaavat, lukuun ottamatta naisia ja lapsia. Ollessaan huipulla Tony jää kuitenkin koukkuun kokaiiniin, mikä aloittaa hänen elämänsä huiman laskun. Lopulta hän jää kiinni rahanpesusta ja veropetoksista. Kun Tony on vaarassa joutua vuosiksi vankilaan, hän pyytää apua Alejandro Sosalta. Vastapalvelukseksi Tonyn on autettava Sosan poliittisen vastustajan salamurhaamisessa. Suunnitelmasta poiketen myös salamurhakohteen vaimo ja lapset joutuvat tulilinjalle, minkä vuoksi Tony keskeyttää operaation. Sosa raivostuu ja vannoo tuhoavansa Montanan.


title: Tony Montana (hahmo)

text: Henkilö, josta Tony välittää eniten, on hänen siskonsa Gina. Ylihuolehtivainen Tony kieltää sisartaan tapailemasta likaista bisnestä tekeviä miehiä. Gina alkaa kuitenkin tapailla Tonyn ystävää, Mannya, ja päättää pitää suhteen salassa. Pari päättää hankkia Tonyn hyväksynnän menemällä naimisiin. Tonyn huumeidenkäytöstä johtuva inhimillinen reaktio tulee kuitenkin esille hänen nähdessään Mannyn ja Ginan yhdessä. Tony suuttuu ja ampui Mannyn kuoliaaksi, ennen kuin he ehtivät kertoa häistä. Tietyistä elokuvan kohtauksista voi tehdä myös sellaisen tulkinnan, että Tony haluaisi maata siskonsa kanssa.